Pelestarian bahan kearifan tempatan

Stail menemubual Abang Haliman Abang Julai, Pengarah Dewan Bahasa dan Pustaka Cawangan Sarawak untuk mengulas lebih lanjut tentang kearifan tempatan serta pembangunan bahasa dan sastera di Sarawak.

Stail : Pada 16 Mac 2021, Dewan Bahasa dan Pustaka Cawangan Sarawak telah menganjurkan Seminar Kearifan Tempatan dan Pelancaran Program Pembinaan dan Penyelidikan Bahasa dan Sastera. Boleh Tn. Pengarah memberikan pencerahan tentang matlamat dan fokus primer kegiatan ini.

Pengarah DBP:Penganjuran Seminar Kearifan Tempatan merupakan lanjutan dan kesinambungan usaha yang dilakukan oleh DBP Cawangan Sarawak. Seminar ini menjadi titik pertemuan untuk para penyelidik atau rakan penyelidik DBP untuk membentangkan penemuan atau dapatan kajian mereka. Matlamat utamanya adalah untuk memastikan segala bahan kajian dan penyelidikan dibuat penilaian secara menyeluruh dalam pelbagai aspek.

Berdasarkan penemuan atau dapatan penyelidik dan pengkaji, DBP Cawangan Sarawak akan membina “rangka tindakan” bersesuaian dengan situasi projek, cakupan penyelidikan atau kajian dan mengenal pasti informan atau rakan penyelidik yang lebih berwibawa untuk membantu DBP Cawangan Sarawak melanjutkan usaha-usaha kajian dan penyelidikan dalam segala aspek yang berkaitan dan mendukung prinsip kearifan tempatan itu sendiri.

Justeru, fokus penyelidikan dan kajian sememangnya untuk menyelongkar, mengali dan memugar semula nilai-nilai kearifan tempatan dalam semua aspek kehidupan yang dipunyai oleh pelbagai kaum atau etnik di negeri Sarawak. Dengan menambah nilai ekonomi dan menyebar seluas-luasnya hasil penyelidikan melalui pelbagai wahana dalam era digital ini, kami yakin warisan kearifan tempatan akan terus lestari dalam pembinaan tamadun bangsa dan sebagai panduan generasi akan datang.

Stail : Kearifan tempatan, amat luas cakupannya. Apakah pemusatan kepada bahasa sukuan atau pribumi ini berupa titik mula kepada kerangka program yang lebih meluas seperti seni dan budaya?

Pengarah DBP:Perbincangan berkaitan kearifan tempatan telah lama berlaku dalam kalangan pengkaji dan penyelidik, terutamanya di universiti. Sehinggakan istilah kearifan tempatan digunakan dengan maksud yang berbeza. Ada yang menyamakan kearifan tempatan dengan kepandaian tempatan dan keilmuan tempatan.

Ada juga yang membezakan antara kearifan tempatan dengan keilmuan tempatan tetapi menyamakan takrif kearifan tempatan dengan kepandaian lokal. Di samping itu, terdapat sarjana yang mentakrifkan kearifan tempatan dengan budaya. Pendefinisian yang berbeza ini sebenarnya membuka banyak ruang pemahaman dan cakupan yang paling wajar untuk kita membina korpus perihal kearifan tempatan.

Dalam membincangkan tentang kearifan tempatan, tiga konsep yang saling melengkapi yang perlu sama-sama kita rungkaikan, iaitu keilmuan tempatan, kepandaian tempatan dan kearifan tempatan.

Pertama, keilmuan tempatan merujuk kepada sesuatu maksud fakta, maklumat dan kemahiran yang dijana melalui pengalaman dan proses pembelajaran yang terhad pada kawasan tertentu atau satu kejiranan tertentu.

Kedua, kepandaian tempatan merujuk kepada keintelektualan yang istimewa, kekreatifan dan segala kemahiran semula jadi manusia dalam masyarakat setempatnya sehingga mampu mempengaruhi, sama ada yang baik atau buruk, atau yang berkaitan dengan unsur-unsur mistik dan misteri.

Ketiga, kearifan tempatan yang merujuk kepada pemikiran yang berkualiti berasaskan pengalaman, keilmuan dan penilaian yang baik, di samping pemikiran yang waras dan penuh dengan kebijaksanaan serta hikmah dalam masyarakat setempat. Dengan kata lain, kearifan tempatan merupakan suatu sistem yang merangkumi kehidupan sosial, politik, budaya, ekonomi dan lingkungan dalam masyarakat tempatan. Maka, keilmuan tempatan dan kepandaian tempatan merupakan elemen dan komponen kearifan tempatan yang memiliki beberapa ciri seperti dinamik, diwarisi dan diterima oleh masyarakat.

Berdasarkan definisi dan huraian tentang kearifan tempatan tersebut, DBP Cawangan Sarawak memulakannya melalui kajian dan penyelidikan tentang bahasa peribumi dan sastera tradisional pelbagai kaum yang ada di negeri Sarawak. Langkah awal ini untuk memudahkan DBP Cawangan Sarawak merangka keilmuan lain yang ada tersembunyi dalam kearifan tempatan berdasarkan kaum dan etnik.

Realitinya demikian, kerana kebijakan etnik berbeza-beza berdasarkan persekitarannya, iaitu alam. Sebagai contoh, orang Melayu lebih berpengetahuan tentang laut dan kerja-kerja nelayan kerana pertautan rapat alamnya dengan laut, tetapi tidak bagi orang Iban yang mungkin lebih arif bercucuk tanam kerana alam mereka lebih ke arah daratan. Rasional yang sedemikian inilah yang akan diguna pakai oleh DBP Cawangan Sarawak untuk memperluas pemaknaan tentang kearifan tempatan, sama ada dalam hal seni, budaya, pemikiran, teknologi, ekonomi dan sebagainya. Usaha kajian dan penyelidikan tidak mungkin hanya dapat dilakukan oleh DBP Cawangan Sarawak. Maka, DBP Cawangan Sarawak akan bersinergi dengan pelbagai agensi, terutamanya pihak universiti dan di samping itu turut membina rangkaian kerjasama dengan rakan penyelidik yang pakar dalam bidang masing-masing untuk memastikan justifikasi dan dapatan kajian serta penyelidikan benar-benar berwibawa dan mempunyai autoritinya tersendiri.

Oleh MOHIDIN MALEK

See author's posts


AKM Sarawak tampilkan planetarium bergerak

KUALA LUMPUR: Planetarium bergerak bakal menjadi tarikan pada Jelajah Aspirasi Keluarga Malaysia (AKM) Sarawak di Dataran Perayaan, Petra Jaya, Kuching, pada 5 hingga 7 Ogos ini.

Menteri Kanan Kerja Raya Datuk Seri Fadillah Yusof berkata rakyat Sarawak, khususnya pelajar, berpeluang mempelajari ilmu astronomi menerusi planetarium bergerak itu yang disediakan oleh Kementerian Sains, Teknologi dan Inovasi buat pertama kali pada siri jelajah AKM.

“Sebelum ini tempat-tempat (negeri) lain belum dibawa. Jadi ini adalah peluang yang baik untuk pengunjung terutama pelajar untuk mempelajari keadaan angkasa lepas,” katanya dalam rancangan Selamat Pagi Malaysia terbitan Radio Televisyen Malaysia (RTM) semalam.

Beliau berkata AKM kali ini, yang dikendalikan kementeriannya, akan turut mengetengahkan kebudayaan dan keunikan cita rasa makanan negeri itu seperti laksa Sarawak, mi kolok dan kek lapis Sarawak, selain segmen bual bicara bersama Universiti Malaysia Sarawak (UNIMAS) dan pameran kerjaya.

“Secara keseluruhan, terdapat 28 reruai dan enam kaunter bergerak akan ditonjolkan sebagai melengkapi pengisian di tiga pentas utama dan khemah-khemah khas, yang antara lain memperkenalkan inovasi baharu dalam pembinaan jalan raya,” katanya.

Fadillah berkata perkhidmatan bas akan disediakan kepada masyarakat di luar Kuching bagi membolehkan mereka turut serta dalam program tersebut.

Katanya AKM Sarawak dianjurkan Kementerian Kerja Raya bersama Unit Penyampaian Kemakmuran Bersama (SEPADU) Jabatan Perdana Menteri dan Pejabat Setiausaha Kerajaan Negeri Sarawak. – Bernama

See author's posts


Rod bahan bakar cetus masalah loji nuklear

BEIJING: Sejumlah rod bahan bakar yang rosak berada di belakang penumpukan gas radioaktif di sebuah stesen janakuasa nuklear di selatan China, kata pihak berkuasa semalam menggambarkan masalah itu sebagai biasa tanpa perlu dikhuatiri.

CNN melaporkan pada awal minggu ini bahawa kerajaan Amerika Syarikat (AS) sedang menilai laporan kebocoran di Loji Tenaga Nuklear Taishan di Wilayah Guangdong selatan China dan pengendali stesen Perancis Framatome melaporkan sebagai masalah prestasi.

“Terdapat peningkatan radioaktiviti di salah satu daripada dua unit loji tenaga nuklear tersebut kerana lima rod bahan bakar yang rosak,” kata kenyataan bersama Kementerian Alam Sekitar China dan Pentadbiran Keselamatan Nuklear Nasional.

“Kerana pengaruh faktor yang tidak terkawal dalam pembuatan bahan bakar, pengangkutan, pemuatan dan hubungan lain, sejumlah kecil kerosakan rod bahan bakar tidak dapat dielakkan,” kata kenyataan itu sambil menyebutnya sebagai fenomena biasa.

Jelas kenyataan itu, terdapat lebih daripada 60,000 rod bahan bakar dalam unit teras, dan bahagian batang yang rosak adalah kurang dari 0.01 peratus.

Kementerian mengatakan bahawa peningkatan radioaktiviti berada dalam jarak operasi stabil yang dibenarkan untuk loji tenaga nuklear dan tiada masalah kebocoran radioaktif ke alam sekitar.

Pada awal minggu ini, syarikat gergasi tenaga Perancis, EDF pemilik majoriti Framatome juga menyalahkan penumpukan gas di salah satu reaktor Taishan di atas kerosakan salutan pada beberapa rod bahan bakar uranium.

EDF mengatakan bahawa ia pertama kali diberitahu mengenai masalah rod bahan bakar pada Oktober lalu, tetapi hanya mengetahui mengenai penambahan gas pada Sabtu lalu.

Data pemantauan alam sekitar rasmi menunjukkan sedikit peningkatan radiasi berdekatgan Taishan berbanding loji nuklear lain di China, tetapi para pakar mengatakan ini masih berada dalam lingkungan normal tahap radiasi alam sekitar di Guangdong.

Pihak berkuasa China mengatakan hasil pemantauan persekitaran di sekitar Taishan menunjukkan bahawa tahap radiasi normal pada tingkat latar belakang, dan tiada kebocoran.

Ditubuhkan pada 2018, Loji Tenaga Nuklear Taishan adalah yang pertama di seluruh dunia yang mengoperasikan Reaktor Kuasa Evolusi (EPR) selepas ditunda beberapa tahun dalam projek Eropah yang serupa di Britain, Perancis dan Finland.

Kini, terdapat dua unit kuasa EPR di Taishan yang terletak berdekatan dengan garis pantai Guangdong dan pusat kewangan Hong Kong.

China mempunyai puluhan loji nuklear yang ketiga tertinggi di dunia selepas AS dan Perancis selain telah melabur berbilion-bilion dolar untuk mengembangkan sektor tenaga atomnya.

Kenyataan Kerajaan China semalam juga menolak dakwaan dalam laporan CNN sebelumnya bahawa ia meningkatkan had pengesanan radiasi di sekitar kilang. -AFP

See author's posts


Kemalangan maut berhampiran Jambatan Awik, Saratok

SARATOK: Seorang maut apabila kenderaan yang dinaiki bertembung dengan sebuah treler berhampiran Jambatan Awik, Saratok, malam tadi.

Jurucakap Pusat Gerakan Operasi (PGO) Bomba Sarawak berkata mangsa, Kamarudin Halik, 28, telah disahkan meninggal dunia di tempat kejadian oleh petugas Kementerian Kesihatan (KKM) yang berada di lokasi kemalangan.

Beliau berkata, anggota Balai Bomba dan Penyelamat (BBP) Saratok dikerah ke tempat kejadian sebaik bilik kawalan menerima panggilan kecemasan daripada orang awam pada 10.22 malam tadi.

“Sejurus tiba di lokasi, komander operasi melaporkan kemalangan melibatkan seorang mangsa tersepit dalam sebuah kereta Proton Saga FLX yang dipandunya akibat bertembung dengan sebuah treler.

“Mangsa yang tersepit akhirnya berjaya dikeluarkan dengan menggunakan peralatan khas, katanya dalam kenyataan hari ini.

Oleh ADI SAFARMAN

See author's posts


Gentari Malaysia aktifkan pusat pengecasan pertama di Thailand dengan kerjasama Evolt

KUALA LUMPUR: Syarikat tenaga bersih Malaysia, Gentari Sdn Bhd, melalui anak syarikatnya, Gentari Green Mobility Sdn Bhd dan pembekal infrastruktur pengecasan kenderaan elektrik (EV) yang berpangkalan di Bangkok, Evolt Technology Company Limited (Evolt) telah mengaktifkan pusat pengecasan EV pemasangan bersama pertama mereka di Bangkok, Thailand.

Pemasangan pusat pengecasan baharu itu susulan pemeteraian Memorandum Persefahaman (MoU) antara Gentari dan Evolt pada awal tahun ini.

Kerjasama itu akan menyaksikan kedua-dua syarikat bekerjasama untuk meneroka bidang baharu dalam pembangunan bersama dan pelaburan bersama dalam perluasan infrastruktur pengecasan EV serta potensi mobiliti hijau dan penyelesaian tenaga bersih yang lain di Asia Tenggara.

Ketua Pegawai Mobiliti Gentari Shah Yang Razalli berkata kerjasama dengan Evolt sebagai “mengujakan, berikutan mereka memanfaatkan kepimpinan pasaran mereka untuk memacu usaha pertama Gentari dalam pembangunan infrastruktur serantau di Asia Tenggara.”

“Matlamat utama kami ialah memperkukuh rangkaian mobiliti hijau kami dalam pasaran utama di Asia Pasifik dan kerjasama ini memainkan peranan penting dalam mencapai matlamat itu selain memacu peralihan ke arah mobiliti mampan di rantau ini,” kata Shah dalam kenyataan bersama hari ini.

Ketua Pegawai Operasi Evolt Kanchalerm Earsakul berkata pelancaran stesen pengecasan Gentari melambangkan pencapaian penting dalam komitmen mereka untuk menyediakan pilihan pengecasan yang mudah, dipercayai dan mampan untuk pemilik kenderaan elektrik.

“Stesen ini adalah contoh terbaharu dedikasi kami terhadap inovasi dan kemampanan. Kami berbangga untuk menawarkan teknologi terkini dan perkhidmatan yang luar biasa kepada pelanggan kami,” kata Earsakul.

Rangkaian Evolt terdiri daripada lebih 10,000 pengecas arus ulang alik (AC) dan arus terus (DC) di 77 wilayah di Thailand. – Bernama

See author's posts


Majlis hargai Pengarah Penjara Sarawak

KUCHING: Isteri Ketua Menteri, Datuk Amar Juma’ani Tun Tuanku Bujang semalam menghadiri majlis penyerahan songket kepada Penaung Projek Inovasi Warisan dan Majlis Penghargaan Pengarah Penjara Negeri Sarawak di sebuah hotel terkemuka di sini.

Majlis dimulakan dengan bacaan doa oleh Imam Besar Negeri Sarawak, Datuk Mustapha Kamal Ahmad Fauzi, diikuti ucapan alu-aluan dan penghargaan oleh Timbalan Setiausaha Kerajaan Negeri, Transformasi Prestasi dan Penyampaian Perkhidmatan, Datu Dr Sabariah Putit yang menjelaskan sedikit sebanyak mengenai sejarah permulaan projek songket keringkam dan beberapa program yang dijalankan selama ini.

Juma’ani yang juga Penaung Projek Inovasi Warisan Songket dan Keringkam Sarawak kemudiannya menerima penyerahan songket istimewa hasil tenunan penghuni Penjara Puncak Borneo yang disampaikan oleh Pengarah Penjara Negeri Sarawak, Ajidin Salleh.

Majlis diteruskan dengan penyampaian cenderamata kenang-kenangan kepada Ajidin sempena perpindahannya ke Ibu Pejabat Penjara Malaysia di Bahagian Pengurusan Banduan di Kajang, Selangor kerana dinaikkan pangkat sebagai Pengarah Bahagian Pengurusan Banduan.

Sebelum ini, Ajidin telah memegang jawatan sebagai Pengarah Penjara Sarawak sejak September 2015.

Majlis turut diserikan dengan persembahan nyanyian dan muzik.Hadir sama isteri Timbalan Ketua Menteri, Datin Amar Doreen Mayang, Setiausaha Kehormat SABATI, Datin Dr. Zaliha Christine Abdullah, Bendahari Kehormat Badan Amal Isteri-Isteri Menteri Sarawak (SABATI), Datin Siti Shorgayah Ahmad Zaidin dan beberapa pegawai-pegawai kanan Jabatan Penjara Negeri Sarawak dan Penjara Puncak Borneo.

Oleh Zarina Abdullah

See author's posts


Secure2u Maybank ke Aplikasi MAE 1 Julai ini

KUALA LUMPUR: Semua pengesahan Secure2u Maybank akan dipindahkan ke Aplikasi MAE bermula 1 Julai ini untuk memastikan pengalaman perbankan yang lebih selamat untuk pelanggan, kata Malayan Banking Bhd (Maybank).

Menurutnya pemindahan ke Secure2u telah selesai untuk perkhidmatan perbankan dalam talian termasuk pembayaran bil dan transaksi DuitNow, FPX dan IBG dalam usaha memperkukuhkan lagi ekosistem perbankan dalam talian dan melindungi pelanggan.

Dalam kenyataan hari  ini, Maybank memaklumkan sedia memberikan sokongan penuh di samping telah melengkapkan pelaksanaan langkah-langkah utama untuk memerangi penipuan kewangan, seperti yang diumumkan oleh Bank Negara Malaysia.

Presiden dan Ketua Pegawai Eksekutif Kumpulan Maybank Khairussaleh Ramli berkata, pelanggan adalah keutamaan bank itu, sekali gus mengambil serius terhadap keselamatan platform perbankan dalam talian.

“Kami telah melaksanakan beberapa inisiatif proaktif untuk membendung peningkatan penipuan dan melindungi akaun pelanggan kami, seperti membenarkan hanya satu akses Maybank2u setiap peranti pada Aplikasi MAE sejak dilancarkan pada Oktober 2020,” katanya.

Maybank turut mengingatkan pelanggan untuk sentiasa melindungi maklumat perbankan dalam talian  dan tidak berkongsi kata laluan dengan rakan atau keluarga.

Pelanggan juga diingatkan untuk berwaspada dan mengamalkan etika perbankan dalam talian yang baik antaranya mengelakkan pemasangan atau memuat turun aplikasi/fail Android Package Kit (APK) dan berwaspada jika diminta untuk memuat turun fail yang tidak serasi dengan peranti yang digunakan, contohnya peranti Apple diminta untuk memuat turun fail APK.

Selain itu, mereka juga perlu mengelakkan pengklikan kepada pautan mencurigakan yang dihantar melalui aplikasi pesanan seperti SMS, WhatsApp, Messenger atau perkhidmatan serupa yang lain, katanya.

Pelanggan boleh menghubungi talian hotline Perkhidmatan Pelanggan Kumpulan Maybank di mgcc@maybank.com.my atau 1-300-88-6688 untuk makluman lanjut berhubung penggunaan Secure2u di Aplikasi MAE.

Untuk memuat turun aplikasi MAE pula, layari www.maybank2u.com.my/MAE atau taip masuk’ Aplikasi MAE’ di Apple AppStore atau Google PlayStore. – Bernama

See author's posts


JPBN akan adakan mesyuarat SOP, TBC

KUCHING: Jawatankuasa Pengurusan Bencana Negeri (JPBN) Sarawak akan mengadakan mesyuarat berhubung prosedur operasi standard (SOP) bagi sambutan Tahun Baharu Cina(TBC) tahun ini.

Timbalan Ketua Menteri, Dato Sri Dr Sim Kui Hian berkata JPBN Sarawak akan mengambil kira input daripada pakar tempatan sebelum membuat sebarang keputusan untuk pelaksanaan SOP TBC ini.

“Datuk Amar Douglas Uggah telah dilantik semula sebagai Pengerusi JPBN Sarawak dan kita akan mengadakan mesyuarat untuk memutuskan SOP bagi TBC tidak lama lagi.

“Selain itu, pakar tempatan kita akan melihat unjuran kes semasa sebelum JPBN Sarawak membuat sebarang keputusan,” jelasnya.

Tambahnya lagi, keselamatan orang ramai akan menjadi keutamaan dalam merangka SOP TBC 2022 tersebut.

Tegasnya, keputusan JPBN Sarawak adalah bukan berdasarkan keputusan politik namun, lebih kepada keperluan penjagaan kesihatan dan keselamatan rakyat.

“Berdasarkan jangkitan harian baharu sejak akhir ini, Sarawak kelihatan berada dalam keadaan baik namun, rakyat tidak seharusnya leka dengan usaha untuk memerangi wabak Covid-19.

“Tahun lepas sekurang-kurangnya 1,280 individu meninggal dunia akibat jangkitan Covid-19 di mana angka ini tidak termasuk mereka yang meninggal dunia secara tidak langsung disebabkan Covid-19,” tambahnya yang berkata angka tersebut berkemungkinan meningkat ke beberapa ribu kematian sekiranya dicampurkan.

Beliau berkata demikian ketika ditemui selepas menyempurnakan majlis ‘eye-dotting’ di Kuil Tua Pek Kong di sini, semalam.

Oleh RYNNA SHA’ERRA

See author's posts


LEBIH 100,000 LENGKAP DIVAKSIN

KUCHING: Seramai 141,972 individu di Sarawak telah melengkapkan dua dos vaksin Covid-19 setakat ini. Berdasarkan maklumat yang dikongsikan melalui akaun Twitternya Datuk Seri Dr Adham berkata, seramai 3,030,096 individu telah menerima dos pertama, menjadikan keseluruhannya pemberian dos pertama dan kedua di negara ini adalah sebanyak 4,361,358 dos.

Menteri Kesihatan Datuk Seri Dr. Adham berkata, “Ini merupakan sebahagian daripada jumlah penerima vaksin di negara ini di bawah Program Imunisasi Covid-19 Kebangsaan setakat Jumaat lalu.”

Manakala lima negeri yang mencatatkan penerima kedua-dua dos tertinggi ialah Selangor dengan 174,302 dos diikuti Sarawak (141,972), Kuala Lumpur (122,797), Perak (126,876) dan Johor (126,673).

Oleh AZREEN KERIA

See author's posts


Jangan segan bertemu pemimpin GPS

SRI AMAN: Rakyat dinasihat agar tidak segan silu menemui para pemimpin Gabungan Parti Sarawak (GPS) di kawasan penempatan masing-masing jika mereka mempunyai masalah untuk diluahkan.

Ahli Dewan Undangan Negeri (ADUN) Bukit Begunan, Datuk Mong Dagang berkata, tindakan rakyat itu penting agar pemimpin GPS mengetahui masalah yang berlaku di kawasan tadbir mereka dengan lebih teliti.

“Jika wakil rakyat GPS hadir di kawasan penempatan anda (rakyat) untuk menjayakan program tertentu, sila ambil kesempatan itu untuk meluahkan masalah berkenaan kepada mereka.

“Jika tidak dapat berbuat demikian, rakyat boleh bertindak menemui kakitangan pemimpin itu atau pergi ke pusat khidmat mereka untuk menyampaikan masalah berkenaan kelak,” kata beliau.

Mong ketika berucap merasmikan Program Randau@Begunan di Rumah Luang, Kemintin Klauh di sini berkata, tindakan mereka itu juga akan membolehkan wakil rakyat GPS melaksanakan tugas dengan lebih berkesan dari semasa ke semasa.

Sementara itu, beliau juga mengajak rakyat Dewan Undangan Negeri (DUN) Bukit Begunan untuk terus menyambut baik dasar Politik Pembangunan yang diilhamkan bekas Ketua Menteri, Tun Pehin Sri Abdul Taib Mahmud sebelum ini.

“Dasar berkenaan adalah merupakan resepi pembangunan yang terbaik untuk rakyat negeri ini kerana ia memperkukuh asas kestabilan politik menerusi ikatan perpaduan yang padu dalam kalangan mereka.

“Asas kestabilan politik yang kukuh juga membolehkan kerajaan pimpinan (GPS) melaksana pelbagai projek mega negeri ini,” kata Mong.

Justeru, beliau mempelawa rakyat khas di Bukit Begunan ini untuk kekal menyokong kesinambungan dasar politik pembangunan agar anak cucu mereka dapat menikmati masa depan lebih baik.

Mong pada program itu mengumumkan peruntukan RM11,000 Rumah Lani, Klauh Kemintin dengan peruntukan sebanyak RM8,000 lagi diumum untuk Rumah Jeffery, Munggu Kemintin.

Beliau juga turut mengumumkan peruntukan RM8,000 kepada Rumah Denis, Kemintin Klauh dan RM8,000 lagi untuk Rumah Bangau, Kemintin Klauh.

Saint Maria Chapel di sini juga turut diumum peruntukan RM300,000 di bawah Program Transformasi Luar Bandar (RTP) DUN Bukit Begunan bagi 2021 bagi tujuan naik taraf rumah ibadat berkenaan kelak.

Oleh Valentine Ngumbang

See author's posts


Pelantikan Nanta diharap percepat bina rangkaian jalan di Sarawak

KUCHING: Pelantikan Dato Sri Alexander Nanta Linggi sebagai Menteri Kerja Raya diharap mempercepatkan pembinaan rangkaian jalan raya dan perhubungan di negeri ini.

Naib Presiden Parti Pesaka Bumiputera Bersatu (PBB) Dato Sri Abdul Karim Rahman Hamzah berkata ia adalah petanda yang baik kerana Nanta lebih memahami kehendak, keperluan dan kerumitan di Sarawak.

“Memandangkan kawasan pilihan raya beliau (Nanta) adalah di Kapit iaitu di kawasan luar bandar, maka beliau akan lebih memahami keadaan ini,” katanya kepada pemberita selepas majlis perasmian program Sarawak Road Trip di Tebingan Sungai Kuching, di sini, hari ini.

Abdul Karim yang juga Menteri Pelancongan, Industri Kreatif dan Seni Persembahan berharap Kerajaan Perpaduan pimpinan Datuk Seri Anwar Ibrahim dapat memperlihatkan kesinambungan dalam projek yang diusahakan sebelum ini dalam meningkatkan infrastruktur jalan raya di Sarawak.

Katanya, Sarawak bertuah kerana Timbalan Perdana Menteri II, Dato Sri Fadillah Yusof sebelum ini adalah Menteri Kanan Kerja Raya.

“Saya percaya pelantikan Dato Sri Alexander sebagai Menteri Kerja raya akan mempercepat pembinaan jalan raya perhubungan di negeri ini khususnya Lebuh Raya Pan Borneo,”katanya.

Beliau berharap Nanta akan meneruskan usaha yang dilaksanakan oleh Fadillah dalam menambah baik rangkaian lebuh raya dan jalan raya di kawasan luar bandar dan bandar Sarawak.

“Saya percaya Perdana Menteri telah mempertimbangkan sebaik-baiknya sebelum melantik Dato Sri Alexander untuk menjaga kementerian tersebut.

“Selain itu, beliau (Anwar) juga tahu kita akan meraikan sambutan kemerdekaan yang ke-60 dan Sarawak memerlukan anjakan pembangunan tersebut,” katanya.

Mengenai pelantikan Dato Sri Tiong King Sing sebagai Menteri Pelancongan, Abdul Karim berkata ia akan memudahkan perbincangan antara Kerajaan Persekutuan dan Sarawak.

“Saya amat gembira dengan pelantikan beliau sebagai Menteri Pelancongan dan memiliki anak Sarawak untuk menjaga pelancongan Malaysia semestinya akan memudahkan kita untuk ‘bercakap’ dengannya,” katanya.

Oleh RYNNA SHA’ERRA

See author's posts


Kemasukan pelabur asing isyarat keyakinan terhadap kerajaan

UNTUK KENANGAN… Datuk Patinggi Tan Sri Abang Johari Tun Openg (kanan) menerima cenderamata daripada Timbalan Pengerusi BDA Dato Haidar Khan Asghar Khan semasa hadir pada Majlis Apresiasi Lembaga Kemajuan Bintulu (BDA) 2022 di salah sebuah restoran terkemuka di Bintulu pada Selasa lalu.

BINTULU: Kemasukan pelabur asing ke Sarawak menunjukkan dasar ekonomi di bawah pimpinan kerajaan Gabungan Parti Sarawak (GPS) diyakini oleh pihak luar.

Premier Sarawak, Datuk Patinggi Tan Sri Abang Johari Tun Openg berkata, sebuah syarikat dari Amerika Syarikat baru-baru ini melabur sebanyak RM200 juta untuk pelaksanaan fasa pertama hab perubatan di tapak loji metanol di Bintulu.

Seterusnya, tambah beliau, fasa kedua dijangka akan menerima nilai pelaburan sebanyak RM800 juta daripada syarikat tersebut.

“Ini adalah satu petanda bahawa pihak swasta dan pelabur luar mempunyai keyakinan kepada dasar ekonomi yang dibawa oleh kerajaan GPS.

“Dasar ekonomi ini akan jadi pemangkin kepada pembangunan pasca pandemik sehingga tahun 2030 dan juga menyumbang kepada Keluaran Dalam Negeri Kasar (KDNK) yang berkisar antara enam hingga lapan peratus,” katanya.

Beliau berkata demikian pada Majlis Apresiasi Lembaga Kemajuan Bintulu (BDA) 2022 di salah sebuah restoran terkemuka di sini pada Selasa lalu.

Menurut Datuk Patinggi Tan Sri Abang Johari, kawasan Tanjung Kidurong akan semakin dikenali apabila loji metanol yang dimiliki sepenuhnya oleh Kerajaan Sarawak itu bakal menjadi pusat pengeluaran gas hidrogen yang pertama di Malaysia.

Ujarnya, loji tersebut mampu menghasilkan sebanyak 10,000 tan hidrogen yang akan dibeli oleh syarikat Samsung dari Korea Selatan dan Sumitomo dari Jepun.

Oleh CAROLYNE UTIH

See author's posts


Syarikat Korea rancang bangunkan ‘Projek H2biscus’ di Bintulu

KUCHING: Samsung Engineering, salah satu syarikat kejuruteraan, perolehan, pembinaan dan pengurusan projek (EPC & PM) terkemuka di dunia, mendedahkan bahawa ia merancang untuk membangunkan projek hidrogen dan amonia hijau di Bintulu yang dikenali sebagai ‘Projek H2biscus’.

Projek tersebut dibentangkan pada Pengumuman Strategi Pembangunan Ekonomi dan Masyarakat Hidrogen kerajaan Korea, yang menyoroti pencapaian dan ciri ekonomi hidrogen kerajaan Korea.

Presiden dan Ketua Pegawai Eksekutif Samsung Engineering, Sungan Choi, menyampaikan Projek Hidrogen Hijau/Ammonia Hijau Sarawak Malaysia kepada Presiden dan Menteri Republik Korea.

Dalam pembentangannya, Choi menunjukkan bahawa tiga syarikat besar Korea (Posco, Lotte Chemical dan Samsung Engineering) akan mengambil peranan aktif dalam mengembangkan keseluruhan kitaran projek, yang meliputi pelaburan langsung, pembinaan, pengangkutan dan penggunaan.

Beliau juga menyebutkan bahawa pelbagai produk mesra alam yang akan dihasilkan oleh projek ini, seperti hidrogen hijau, amonia hijau dan biru, metanol hijau dan Penangkapan & Penggunaan Karbon (CCU).

Seterusnya, dia menekankan bahawa projek itu akan berfungsi sebagai projek teladan yang bertaraf antarabangsa untuk perdagangan tenaga boleh diperbaharui dan pengangkutan hidrogen antara Korea dan Malaysia, mewujudkan standard yang berkaitan dengan hidrogen untuk kedua negara.

Semalam Ketua Menteri, Datuk Patinggi Abang Johari Tun Openg dan Timbalan Ketua Menteri, Datuk Amar Awang Tengah Ali Hasan mengetuai pasukan negeri ke sesi penglibatan dalam talian dengan konsortium Korea untuk mendapatkan pandangan mengenai projek-projek dan faedahnya kepada Korea dan Sarawak.

Projek H2biscus Green Hydrogen/Ammonia Sarawak akan ditaja dan dikembangkan oleh Posco, Lotte Chemical, Perbadanan Pembangunan Ekonomi Sarawak (SEDC) melalui anak syarikatnya SEDC Energy dan Samsung Engineering consortium.

Projek ini dijangka menghasilkan 7,000 tan/tahun hidrogen hijau untuk kegunaan tempatan Sarawak, 600,000 tan/tahun ammonia biru, 630,000 tan/tahun ammonia hijau dan 460,000 tan/tahun metanol hijau.

Kajian Pra-kelayakan telah selesai dan Kajian Kelayakan dijangka bermula tahun ini. Kontrak untuk reka bentuk kejuruteraan bahagian depan (FEED) dan EPC dijadualkan diberikan pada tahun berikutnya.

Samsung Engineering kini melaksanakan projek kilang metanol Sarawak Petchem di Bintulu, Sarawak Malaysia, yang dijangka menghasilkan 5,000 tan/hari metanol.

Samsung Engineering menyalurkan usahanya untuk menjadi Beyond EPC Green Solution Provider, yang menyediakan infrastruktur hijau dan perkhidmatan pengoptimuman tenaga melalui analisis proses berdasarkan digital twin.

Dengan mengembangkan teknologi berkaitan dengan hidrogen baru dan teknologi Penyimpanan Penangkapan Karbon (CCUS), yang akan bertujuan untuk mengubah industri tenaga.

Oleh JEAKQLEYN YACHO

See author's posts


Polis tunggu garis panduan KDN, kebenaran jual bunga api, mercun

KUALA LUMPUR; Polis Diraja Malaysia (PDRM) sedang menunggu dasar dan garis panduan daripada Kementerian Dalam Negeri (KDN) berhubung kebenaran aktiviti pembakaran serta penjualan bungai api dan mercun.

Ketua Polis Negara (KPN) Tan Sri Acryl Sani Abdullah Sani berkata PDRM mengikuti apa jua garis panduan dan dasar yang ditetapkan KDN berikutan pelaksanaan perkara tersebut demi menjamin keselamatan orang ramai.

“Saya baru tahu tentang perkara ini dan saya menunggu apakah dasar daripada KDN berikutan pelaksanaan perkara tersebut,” katanya.

Beliau berkata demikian ketika hadir program Hiking Polis Diraja Malaysia Bersama Komuniti Peringkat Polis Kontinjen Kuala Lumpur di Taman Persekutuan Bukit Kiara, di sini, hari ini.

Semalam, Bernama melaporkan aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan Nga Kor Ming dilaporkan berkata perkara itu dipersetujui dalam mesyuarat Jemaah Menteri dua hari lepas, sebagai antara langkah yang boleh meningkatkan pendapatan negara dan kerajaan akan mengawal aktiviti penjualannya di peringkat sumber iaitu pemborong dan pengimport.

Turut hadir pada program itu Menteri Belia dan Sukan Hannah Yeoh serta Ketua Polis Kuala Lumpur Datuk Azmi Abu Kassim.

Mengenai acara yang melibatkan kira-kira 200 peserta yang terdiri daripada anggota polis serta masyarakat setempat Bukit Kiara dan wakil penduduk sekitar, Acryl Sani berkata ia merupakan inisiatif pihaknya untuk merapatkan hubungan dengan masyarakat.

Ditanya mengenai isu seorang wanita tidak dibenarkan memasuki balai polis kerana tidak menepati etika pemakaian, beliau berkata kod etika pemakaian ketika berurusan di pejabat kerajaan harus dipatuhi namun ia diberikan kelonggaran sekiranya terdapat sebarang hal kecemasan.

Beliau berkata dalam arahan Ketua Setiausaha Negara, memang ada arahan mengenai tatacara berpakaian apabila berurusan di pejabat kerajaan namun ketua jabatan atau agensi masing-masing dengan budi bicara akan menentukan bentuk tatacara berpakaian yang akan dilaksanakan.

“Pejabat kerajaan ini merupakan pejabat yang ramai orang berurusan. Pelbagai lapisan masyarakat ada di situ, jadi kita ingin menunjukkan kepada masyarakat bahawa jabatan kerajaan ini adalah tempat yang masyarakat berurusan dalam keadaan tertib dan sopan.

“… tetapi dalam keadaan kecemasan, mungkin ia boleh dibuat kelonggaran. Kita harus melihat apa bentuk kecemasan tersebut atau kecemasan itu boleh diberi kelonggaran,” katanya.

Terdapat laporan media, seorang wanita yang mahu membuat laporan polis berikutan kemalangan kereta mendakwa tidak dibenarkan masuk ke balai polis Kajang kerana memakai seluar pendek.

Wanita berkenaan kemudian meminta kakaknya untuk membawakan sepasang seluar panjang dan barulah dibenarkan masuk ke balai itu.

— Bernama.

See author's posts


Maut jatuh sungai ketika tambat penambang

MUKAH: Dalam kejadian sekitar 9.30 pagi tadi, mangsa berusia 54 tahun terjatuh ke sungai Batang Mukah akibat tergelincir ketika menaiki jeti penambang.

Mangsa yang dikenali sebagai Ajeman Saini dari Kampung Litong dikatakan jatuh di Pengkalan Penambang, Kampung Tanjung Mukah.

Ketua Polis Daerah Mukah Deputi Superintenden Polis (DSP) Muhammad Rizal Alias berkata, dalam kejadian tersebut mangsa tergelincir lalu jatuh ke dalam sungai ketika menaiki jeti penambang di Kampung Tanjung. Sebelum itu, beliau dikatakan menaiki bot penambang dari seberang sungai iaitu jeti Pasar Lama Mukah menuju ke Kpg Tanjung.

Berikutan kejadian itu, pemandu bot yang mengenali mangsa telah bergegas memberitahu bapa saudara mangsa yang kemudian melaporkan insiden itu kepada pihak polis.

“Pengadu telah meminta bantuan penduduk kampung dan nelayan untuk mencari si mati yang terjatuh ke dalam sungai. Mangsa telah dijumpai pada 11.00 pagi setelah tersangkut di pukat yang digunakan dalam pencarian oleh penduduk kampung dan nelayan. Si mati dijumpai tidak jauh dari tempat beliau terjatuh,” katanya.

Rizal berkata, pihak Jabatan Bomba dan Penyelamat Malaysia Mukah juga berada di tempat kejadian untuk memberi bantuan mencari dan menyelamat.

“Mangsa dijumpai dan dibawa ke darat kemudian dihantar ke wad kecemasan Hospital Mukah untuk mendapatkan rawatan lanjut namundengan disahkan meninggal dunia oleh Pegawai Perubatan Hospital Mukah disyaki akibat lemas,” ujar beliau lagi.

Jenazah si mati telah ditempatkan di rumah mayat Hospital Mukah untuk tindakan dan siasatan selanjutnya.

Kes ini diklasifikasikan sebagai mati mengejut.

Oleh HENRY B SIYU

See author's posts


Sinar baharu menanti

SANTUNI… Dato Sri Fatimah Abdullah turun padang meluangkan masa melawat pasangan warga emas dan cucu mereka di Jalan Tong Sang, Sibu semalam.

SIBU: Laporan eksklusif muka depan akhbar Utusan Sarawak kelmarin mengenai kedaifan hidup pasangan warga emas bersama seorang cucu, mendapat respons segera Kerajaan Sarawak.

Berikutan laporan itu, Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah bergegas ke kediaman warga emas terbabit di Jalan Tong Sang di sini, semalam.

Ketika menyantuni pasangan warga emas itu, Fatimah menemui Ting Kiew Ping, 78, yang tinggal di rumah usang menanti runtuh. Ting terpaksa berhenti kerja kerana mengalami sakit kaki dan hanya mengharapkan isterinya membanting tulang bekerja demi sesuap nasi untuk menyara kehidupan mereka bersama seorang cucu.

Hasil pertemuan itu dan setelah melihat sendiri keadaan rumah yang juga tiada bekalan elektrik, Fatimah mengemukan beberapa cadangan termasuk mencadangkan Ting dan isterinya Chieng Suk Hung, 70, ditempatkan di Rumah Sri Kenangan jika mereka bersetuju dan cucu mereka akan dihantar ke sekolah.

Bercakap kepada pemberita setelah berkunjung ke rumah warga emas itu di Jalan Tong Sang itu, Fatimah berkata, perkara pertama yang perlu dilakukan oleh Jabatan Kebajikan Masyarakat (JKM) ialah mengesan ibu kanak-kanak lelaki terbabit.

“Ini bagi memastikan dokumentasinya. Usaha ini penting untuk memastikan budak lelaki itu dilindungi dan dihantar ke sekolah.

“Mereka telah terputus hubungan dengan ibu.  Namun, apa-apa pun kita perlu cari ibu, apa sahaja cara yang boleh, melalui media sosial, mudah-mudahan dia akan mendekati kita dan kita boleh berbincang bersama.

“Kami mahu menyelamatkan budak ini dan kami mahu melindunginya.  Kami boleh mencadangkan tempat yang lebih kondusif dan selamat untuk budak ini. Dia boleh pergi ke sekolah, jadi ia tidak menjejaskan masa depannya,” katanya.

Beliau berkata, memandangkan ibu  budak itu masih ada, adalah penting untuk mencarinya dahulu dan menghormati haknya sebagai ibu.

“Sehingga semua jalan habis, kami tiada pilihan selain campur tangan. Kita juga tidak dapat memastikan sama ada budak lelaki itu mempunyai sijil kelahiran atau sebaliknya,” katanya.

Fatimah yang juga Ahli Dewan Undangan Negeri (ADUN) Dalat berkata, Ting pula adalah penerima bantuan JKM bulanan RM500.

“Pasangan ini memerlukan tempat tinggal lebih selesa dan selamat kerana tempat mereka tinggal kini adalah usang, selain tiada bekalan elektrik,” katanya sambil memberitahu pasangan warga emas itu berasal dari Sarikei.

Fatimah juga berterima kasih kepada pihak media dan orang ramai kerana menyalurkan maklumat mengenai penderitaan pasangan warga emas berkenaan.

“Saya menggesa orang ramai supaya memaklumkan kepada JKM sekiranya mendapati lebih banyak kes seperti ini. Kerajaan sentiasa berusaha untuk membantu golongan ini,” katanya.

Oleh AKUN GIMAN

See author's posts


Korea Selatan siasat warga asing miliki banyak rumah

SEJONG: Pihak berkuasa cukai Korea Selatan melancarkan siasatan terhadap 42 warga asing yang memiliki rumah yang banyak di negara itu, di tengah-tengah usaha untuk mengekang harga kediaman di Seoul dan kawasan sekitar.

Menurut Perkhidmatan Cukai Kebangsaan (NTS), seorang warga Amerika Syarikat (AS) membeli sebanyak 40 buah rumah dengan harga 6.7 bilion won (US$5.6 juta) sejak 2018, lapor Agensi Berita Yonhap.

Laporan berkenaan mendedahkan warga AS itu menyewa rumah yang dibelinya untuk mengumpulkan wang, tetapi tidak mengisytiharkan pendapatan untuk mengelak daripada membayar cukai.

Dalam kes berasingan, seorang rakyat China yang mempunyai visa pelajar, membeli lapan rumah, juga tidak mengisytiharkan pendapatan sewa yang diperolehnya.

Antara 2017 dan Mei tahun ini, seramai 1,036 warga asing didapati membeli lebih dua rumah di Korea Selatan.

Menurut TNS, daripada 23,167 kediaman yang dibeli rakyat asing dalam tempoh itu, 32.7 peratus tidak diduduki pemilik.

Alasan mereka tidak tinggal di rumah yang dibeli disebabkan “permintaan spekulatif”, tambah NTS.

Walaupun kerajaan banyak membuat pengumuman mengenai dasar pasaran harta tanah baharu, harga, khususnya pangsapuri, terus melambung tinggi, didorong  kadar faedah sangat rendah dan kecairan berlebihan.

Presiden Moon Jae-in berkata beliau akan menggunakan semua langkah yang ada untuk memerangi spekulasi harta tanah dan kenaikan harga rumah, terutama di sekitar wilayah Seoul- Bernama

See author's posts


Pertemuan hidup mati Jerman berdepan Sepanyol

DOHA: Selepas hanya satu perlawanan pada Piala Dunia Qatar, Jerman berdepan perlawanan wajib dimenangi mereka berdepan Sepanyol awal pagi Isnin ini, pasukan yang tidak pernah ditewaskan mereka dalam aksi kompetitif sejak 1988.

Sebelum Jerman dikejutkan 2-1 oleh Jepun dalam aksi pembukaan, pasukan berkenaan berdepan kritikan teruk kerana berjanji akan memakai lilitan “OneLove” sebagai sokongan terhadap kepelbagaian dan hak kemanusiaan.

Namun selepas Jepun meledak dua gol lewat untuk menewaskan skuad kendalian Hansi Flick, Jerman dihentam pemerhati kerana hilang fokus terhadap bola sepak ketika mereka sepatutnya memberi tumpuan bagi mengelak tersingkir daripada peringkat kumpulan Piala Dunia buat kali kedua berturut-turut.

Semalam, penyerang Chelsea, Kai Havertz berkata pemain terus percaya dan menyedari cabaran akan dihadapi mereka, terutama ketika berdepan Sepanyol yang membelasah Costa Rica 7-0 pada perlawanan pembukaan.

“Semua orang tahu pandangan kami dan bagaimana kami berfikir,” kata Havertz dalam sidang media pra perlawanan.

“Benar, fokus kami 100 peratus terhadap bola sepak, tiada selain itu. Kami hanya cakap apa yang kami rasa, itulah pandangan kami, semua orang tahu, kini ia mengenai bermain bola sepak.”

Ketika rangkaian pasar raya Rewe menarik penajaan mereka dan rating TV untuk perlawanan menentang Jepun paling rendah di Jerman dalam Piala Dunia sejak 30 tahun, Havertz menyedari cabaran bukan hanya di padang sambil berkata: “Saya tahu bukan semua orang di belakang kami.”

Havertz mendedahkan skuad berkenaan dan Flick mengadakan perbincangan Khamis lalu dan mengakui “ia masa yang tepat untuk memberitahu diri kami sendiri mengenai kebenaran.”

Havertz berkata “semua orang meninggalkan mesyuarat menyedari apa yang sudah berlaku.”

Pentingnya perlawanan menentang Sepanyol di Stadium Al Bayt tidak boleh diketepikan dengan pengurus skuad kebangsaan dan pemenang Euro 1996, Oliver Bierhoff bertanya mengenai apa yang akan berlaku pada masa depan bola sepak Jerman jika mereka sekali lagi tersingkir awal.

“Apa maknanya kepada bola sepak Jerman? Untuk pembangunan seterusnya?” tanya Bierhoff.

“Dan jika anda pergi lebih mendalam: (Apa maknanya) untuk pelaburan yang kita perlu buat untuk kekal kompetitif dan untuk memiliki pemain baharu dalam tujuh atau 10 tahun?”. – AFP

See author's posts


Tiada istilah terlambat untuk menuntut ilmu

Better late than never. Itu kata pepatah Inggeris yang menggambarkan bahawa jika inginkan melakukan sesuatu, teruskan usaha itu tanpa mengira faktor usia, bila dan di mana, sehingga membuahkan hasil.

Inilah yang dilakukan oleh para pelajar Kelas Dewasa di Marudi, Baram apabila belajar mengenal huruf dan angka pada usia agak lanjut.  Kegigihan dan kesanggupan mereka untuk menjadi celik huruf memang harus diberi pujian kerana sanggup membahagikan masa dengan tuntutan tanggungjawab sebagai ibu, suri rumah, peniaga, petani dan sebagainya.

Mereka mungkin antara yang tidak berpeluang memperolehi pendidikan formal semasa zaman muda tetapi ternyata usia bukan penghalang bagi mereka untuk menguasai ilmu membaca, menulis dan mengira (3M) pada usia sekarang.

“Pada mulanya memang segan dan payah untuk memulakan usaha ini tetapi melihat keterujaan rakan lain, saya ingin turut sama,” kata Isah Udin, 64, salah seorang pelajar Kelas Dewasa ini.

Malah katanya, pada awalnya hendak memegang pensil pun teramat kekok dan susah. Bersama yang lain, Isah sedang berusaha memajukan diri, terutama untuk memastikan dirinya celik huruf dan celik angka.

Justeru dia gigih untuk menguasai 3M memandangkan tempoh masa yang ditetapkan untuk sebuah kelas hanya dua tahun sahaja.

“Tiada apa yang hendak dimalukan bila baharu  belajar ABC atau menulis pada usia kami ini.  Kami tiada rezeki untuk ke sekolah semasa seperti orang lain semasa kecil tetapi kami masih boleh belajar sekarang.

“Tiada istilah terlambat untuk belajar kerana di dalam Islam ada menyebut, manusia belajar dari buaian hingga ke liang lahad,” kata Hajijah Arsat, 65.

Memang benar, tiada yang terlambat asalkan ada usaha.  Bak kata pepatah, di mana ada kemahuan di situ ada jalan.  Kini Hajijah sudah boleh mengenal huruf dengan baik dan sedang dalam proses untuk membaca pula.

Isah dan Hajijah merupakan antara 106 pelajar Kelas Dewasa atau juga dikenali sebagai Kelas Pendidikan Literasi Fungsian (PLF) di Marudi, di bawah kelolaan Jabatan Kemajuan Masyarakat (KEMAS).

PLF memberi peluang kepada golongan dewasa, belia dan beliawanis serta  remaja yang tercicir persekolahan untuk menjadi celik huruf dan celik angka.

Menurut Pemaju Masyarakat PLF, Rita Sultan Abdullah, terdapat 12 kelas PLF di sekitar Marudi dengan melibatkan tiga tenaga pengajar.

Antara kriteria untuk peserta yang ingin menyertai kelas dewasa adalah mereka pernah bersekolah tetapi tidak menamatkan sesi persekolahan atau tidak pernah ke sekolah langsung.

Peluang juga diberikan kepada golongan yang tidak mempunyai dokumen pengenalan diri seperti tiada sijil lahir dan tiada kad pengenalan .

Had umur adalah dari 7 tahun sehingga 60 tahun tetapi tertakluk kepada daya penglihatan  atau kemampuan peserta sendiri.

“Kelas untuk  setiap pelajar diadakan selama tiga jam, sehari dalam seminggu dan  tunjang utama kelas ialah 3M” katanya sambil menambah, antara skop wajib diajar ialah aspek Kesihatan, Kesedaran Sivik, Ekonomi, Perlembagaan dan Kekeluargaan.

Rita menambah kata, dengan pelaksanaan Kelas Dewasa ini, KEMAS bermatlamat mengurangkan kadar buta huruf dan seterusnya mencapai kadar sifar buta huruf di kalangan warga pedalaman negeri ini.

SEJARAH KELAS DEWASA

Sejarah kelas ini bermula dalam tahun 1961 apabila Bahagian  Masyarakat menubuhkan Kelas Pelajaran Dewasa yang bertujuan untuk membasmi buta huruf di Semenanjung Malaysia .

Selepas tahun 1970 ,kegiatan ini telah memberi tumpuan khusus di Sabah dan Sarawak yang mempunyai kadar buta huruf yang tinggi.

Lanjutan daripada Kelas Dewasa ini, Rancangan Pedoman Tugasan (RPT) diwujudkan dengan  matlamat yang sama iaitu  membasmi buta huruf melalui konsep 3M.

“Sementara itu PLF  pula merupakan lanjutan daripada RPT. Ia merupakan aktiviti Pendidikan Tidak Formal yang memberi peluang golongan sasaran bagi mendapat ilmu pengetahuan . Kini  kelas dewasa hanya dikendalikan di Sabah dan Sarawak sahaja,” tambah Rita.

Sejarah Kelas Dewasa di Marudi bermula dengan  Kelas Buta Huruf yang dibuka pada 1 Disember 1991 dengan hanya melibatkan seorang tenaga pengajar,  Siti Salmah Abdullah yang telah mewujudkan kelas pertama di  Rumah Majilet Sungai Meno Bakong .

Oleh Haini Darani

See author's posts


Nekad bunuh diri kelar leher sendiri

ADENG IDRUS

LIMBANG: Seorang lelaki nekad membunuh diri dengan mengelar lehernya
menggunakan pisau di depan ahli keluarganya sendiri.

Suspek berusia 38 tahun maut di kediamannya di Kampung Pangkalan Madang
pada jam 1.28 petang semalam.

Ketua Polis Daerah Limbang, Superitendan Abang Zainal Abidin Abang Ahmad
berkata, berdasarkan keterangan saksi kejadian, lelaki berusia 38 tahun itu
pada awalnya bertindak mengelar lehernya menggunakan sebilah pisau di dalam
rumah.

Bapa lelaki berkenaan cuba menghalang perbuatannya tetapi lelaki itu
bertindak turun ke bawah rumah  untuk
meneruskan tindakan nekadnya.

Abang Zainal berkata pihaknya masih menyiasat motif kejadian lelaki itu
bertindak demikian.

Mayat lelaki berkenaan kemudiannya di bawa ke Hospital Limbang.

Polis setakat ini mengklasifikasikan kes itu sebagai kematian mengejut dan
siasatan kejadian masih diteruskan.

See author's posts


Pan Borneo: KKR harap tiada lagi penangguhan

TELUPID: Kementerian Kerja Raya (KKR) berharap tiada lagi penangguhan dalam menyiapkan projek Lebuhraya Pan Borneo setelah negara kini dalam Fasa Peralihan ke Endemik, kata Timbalan Menterinya Datuk Arthur Joseph Kurup.

Beliau mengakui pelaksanaan Perintah Kawalan Pergerakan (PKP) bagi menangani penularan pandemik Covid-19 menjadi punca utama penangguhan pembinaan lebuh raya itu menyebabkan penyenggaraan beberapa jalan dalam jajaran Pan Borneo itu juga tertangguh.

“Apabila kerajaan melaksanakan PKP, terdapat beberapa masalah seperti kekurangan pekerja, kekurangan bahan, penutupan kilang, dan sebagainya, tetapi sekarang tidak ada lagi PKP jadi kita boleh melaksanakan kerja.

“KKR akan sentiasa memantau dan mendapatkan laporan perkembangan pelaksanaan setiap bulan bagi memastikan pihak kontraktor akan menyiapkan kerja mengikut skop dan jadual yang ditetapkan,” katanya kepada pemberita selepas melawat beberapa pakej kerja projek lebuh raya itu dekat sini semalam.

Arthur turut meminta rakyat agar bersabar sementara pelaksanaan projek itu disambung semula demi keselesaan rakyat pada masa hadapan, terutama di jajaran Sandakan-Telupid yang beberapa laluan mengalami kerosakan teruk.

Menurutnya, kontraktor telah memulakan kerja menurap jalan agar selamat untuk pengguna jalan raya, namun tidak menafikan tetap ada ketidakselesaan dialami pengguna jalan itu, yang merupakan di bawah skop pembinaan Lebuhraya Pan Borneo.

“Bagaimanapun, ketidakselesaan ini bersifat sementara sahaja sewaktu kerja pembinaan untuk Pan Borneo. Pada masa yang sama, status pelaksanaannya sedang berjalan dengan agak baik,” tambahnya.

Jalan Sandakan-Telupid sepanjang 58 kilometer merupakan jajaran di bawah pakej kerja 28, 29 dan 30 Projek Lebuhraya Pan Borneo, yang dilancarkan oleh Perdana Menteri Datuk Seri Ismail Sabri Yaakob pada November tahun lepas, dengan kos pembinaan sebanyak RM877 juta.

Skop pembinaan jalan itu melibatkan kerja menaik taraf jalan daripada dua lorong dua hala kepada empat lorong dua hala dan terdapat juga pembinaan tiga jambatan baharu dan satu persimpangan bertingkat.

Pakej kerja tersebut dijangka mengambil masa tiga tahun dan dijadual siap pada Oktober 2024. – Bernama

See author's posts


Kebenaran buka kedai  ‘hardware’ disambut baik

KUCHING: Keputusan Kerajaan Sarawak membenarkan pembukaan kedai ‘hardware’
atau perkakasan pada setiap Selasa dan Khamis mulai minggu ini disambut baik.

Ahli Dewan Undangan Negeri (ADUN) Demak Laut Dr Hazland Abang Hipni berkata
keputusan ini pastinya memberikan kelegaan kepada setiap masyarakat.

“Sejak Perintah Kawalan Pergerakan (PKP) dilaksanakan pada 18 Mac lalu,
ramai yang sukar untuk mendapatkan barangan
perkakasan disebabkan penjualannya tidak dibenarkan.

“Sebaliknya dalam tempoh itu, hanya penjualan barangan keperluan makanan
sahaja dibenarkan.

“Justeru, keputusan Kerajaan Sarawak membenarkan pembukaan kedai hardware
dalam tempoh PKP Peringkat Kedua ini disambut baik dan melegakan banyak pihak,”
katanya.

Selain itu, semua kedai bengkel kereta, motosikal, alat tukar ganti, tayar
dan bateri dibenarkan dibuka dua kali seminggu iaitu Selasa dan Khamis
sepanjang pelaksanaan Perintah Kawalan Pergerakan (PKP).

Sebelum ini, Menteri Pelancongan, Kesenian dan Kebudayaan, Datuk Abdul
Karim Rahman Hamzah berkata kedai-kedai berkenaan akan dibenarkan beroperasi
dari jam 7.00 pagi hingga 7.00 malam pada hari tersebut.

“Jawatankuasa Pengurusan Bencana Negeri (JPBN) bermesyuarat hari ini
dan telah memutuskan perkara ini iaitu semua kedai bengkel kereta, motosikal,
alat tukar ganti, tayar dan bateri dibenarkan buka dua kali seminggu, Selasa
dan Khamis dari pukul 7 pagi hingga 7 malam sepanjang PKP,” katanya.

Pada Ahad, JPBN membenarkan kedai perkakasan dan kedai input pertanian
termasuk kedal menjual alat tukar ganti jentera pertanian serta industri dibuka
dua kali seminggu pada Selasa dan Khamis dari pukul 7.00 pagi sehingga 7.00
malam sepanjang PKP.

See author's posts


Sarawak United perlu lebih agresif

KETUA jurulatih Sarawak United, B Sathianthan masih belum berpuas hati dengan prestasi sebenar pasukannya walaupun mencatat kemenangan 2-1 ke atas Sri Pahang malam kelmarin.

Beliau berkata, pasukannya, perlu lebih agresif dan mantap jika mahu bersaing dengan pasukan lebih berpengalaman.

“Berdasarkan prestasi pada perlawanan ini (malam kelmarin), masih banyak yang perlu dipertingkatkan terutama daripada segi penguasaan bola.

“Bagi saya penguasaan bola masih kurang dan pemain perlu lebih bersemangat untuk meletakkan Sarawak United pada kedudukan terbaik,” katanya.

Mengulas kemenangan ke atas Sri Pahang, Satiananthan tetap memuji komitmen dan semangat juang yang dipersembahkan anak buahnya.

Katanya, walaupun keletihan, pemainnya berjaya memberikan persembahan menyakinkan terutama pada babak kedua perlawanan.

“Bermain 11 pemain berbanding tuan rumah dengan 10 pemain, ia memberi kelebihan kepada kami dan pemain berjaya mencatatkan kemenangan.

“Sebenarnya, babak kedua pemain baru mendapat rentak dan berjaya menjaringkan dua gol untuk mengutip tiga mata.

“Namun, kesilapan sama masih dilakukan bahagian pertahanan apabila Sri Pahang berjaya menjaringkan gol pada separuh masa pertama.

“Saya harap kesilapan ini tidak diulangi lagi pada perlawanan akan datang,” katanya.

Pada perlawanan malam semalam, Sarawak United bangkit pada babak kedua apabila menjaringkan dua gol, masing-masing satu oleh Nur Shamie Iszuan Amin dan Uche Agba pada minit ke-54 dan 72.

Gol tunggal Sri Pahang dijaringkan penyerang import, Manuel Hidalgo pada minit ke-45.

See author's posts


IOW dikena ngenataika mesej meredeka

SAMARAHAN: Program ‘Info On Wheels’ (IOW) Merdeka sigi relevan amat dikena ngenataika mesej meredeka lebih agi maya musin pandemik Covid-19.

Direktor Opis Pemadah Nengeri Sarawak, Swady Guliling lebuh dirandau pengarang berita maya Program IOW Merdeka enggau Gempuru Sivik ba Pasaraya Farley, Kota Samarahan kemari madahka, ngembuan runding meredeka sigi endang patut disimpan sereta ditanka.

Ku iya, taja pan Program IOW diatur chara relak aja, tang iya dipeda rami amat lebuh mensia mayuh ngepaika menira Jalur Gemilang ke ngayanka mensia mayuh diau ba Samarahan bisi ngembuan runding patriotik lebuh nyambut bulan merdeka ba taun tu.

Program IOW Merdeka ke diatur Opis Pemadah (JAPEN) Pelilih Samarahan nya mega disereta Menijar Pasaraya Farley Samarahan, Eiseng Lau.

Program nya berengkah enggau pengawa nyuaka Jalur Gemilang (menira mit) enggau pamplet ngagai mensia mayuh nyengkaum sida ke ngempu kerita datai ngagai supermarket nya.

Bisi 200 iti menira mita diberi ngagai mensia mayuh ke bisi datai nyereta pogram nya.

Sekeda ari pamplet ke diberi nya Pakej Rangsangan Ekonomi (Prihatin Rakyat), Penambahbaikan Subsidi Upah (PSU), Bantuan Sara Hidup 2020, Aplikasi MyTrace (Bantu Kerajaan Kesan & Putuskan COVID-19), Kurangkan Risiko Dijangkiti Koronavirus, Aplikasi MySejahtera, Soalan Lazim Bantuan Khas Sarawakku Sayang (BKSS) 3.0.

IOW nya inisiatif JAPEN dikena meransang mensia mayuh ngembuan runding patriotik sereta rinduka menua beserimbai enggau Nyambut Bulat Nasional ngena konsep sama bela enggau nyereta chara terus dikena madahka penerang betul sereta jampat ngagai mensia mayuh.

Sama bisi enggau nyereta program nya Sapit Direktor Opis Pemandah Nengeri Sarawak, Aziz Abdul Rahman enggau Pemesai Opis Pemadah Pelilih Samarahan, Abdul Latip Shamsuddin.

See author's posts


Penggiat industri pelancongan terus dibantu

MIRI : Kementerian Pelancongan, Seni dan Budaya Malaysia lakukan Inisiatif dengan menyalurkan bantuan kewangan kepada penggiat industri pelancongan yang terkesan akibat penularan wabak Covid-19 di Malaysia.

Menteri Pelancongan, Seni dan Budaya Malaysia Dato’ Sri Nancy Shukri berkata demikian pada Majlis Penyampaian Bantuan Kewangan Kepada Penggiat Industri Pelancongan di sini kelmarin.

Katanya, ini kerana dalam tempoh dua tahun ini semua penggiat industri pelancongan negara telah mengalami kerugian besar.

“Saya percaya dua tahun kebelakangan ini merupakan tempoh paling sukar yang mengakibatkan kerugian besar kepada semua penggiat industri pelancongan negara termasuklah yang berada di Miri.

“Pemberian inisiatif ini diharapkan dapat memberikan sokongan dan dorongan kepada penggiat industri pelancongan untuk kembali pulih seiring pembukaan sempadan negara pada 1 April 2022 lepas,” jelasnya.

Beliau yang juga Ahli Parlimen P.200 Batang Sadong menambah, mana-mana syarikat pelancongan dan yang berkaitan perlu mendaftar dengan MOTAC untuk mendapatkan bantuan MOTAC Prihatin ini.

“Yang berdaftar dengan kita dan orang yang hendak memohon perlu mendaftar terlebih dahulu.

“Tetapi, yang ini (penerima) memang sudah ada dalam data MOTAC, sama ada mereka memohon atau tidak memang automatik mereka menerimanya,” katanya.

Sehubungan itu, seramai 16 orang penerima bantuan kewangan terpilih yang terdiri daripada lima Pemandu Pelancong, lima Syarikat TOBTAB, satu Syarikat MM2H dan lima pengusaha ‘homestay’.

Penerima yang menerima bantuan kewangan MOTAC Prihatin ini ialah Syarikat Pengendalian Pelancongan RM9,000, Pemandu Pelancong (TG) RM1,300, Syarikat Malaysia MySecond Home (MM2H) RM9,000, Spa dan Pusat Urutan Kaki RM3,000 dan Program Pengalaman Homestay Malaysia RM1,800.

Penyampaian Bantuan Kewangan kepada Penggiat Industri Pelancongan ini merupakan kali ketiga diadakan bagi tahun 2022 selepas majlis yang sama dianjurkan MOTAC di Johor dan Kuching, Sarawak.

Hadir sama Menteri Pengangkutan Sarawak Dato’ Sri Lee Kim Shin, Timbalan Menteri Pelancongan, Industri Kreatif dan Seni Persembaban (Pelancongan) Sarawak Datuk Sebastian Ting Chiew Yew, Timbalan Ketua Setiausaha (Kebudayaan), Kementerian Pelancongan, Seni dan Budaya Malaysia Datuk Saraya Arbi dan Penolong Pengarah Kementerian Pelancongan, Seni dan Budaya Malaysia Negeri Sarawak Zurina Zainal Abidin Shah.

Oleh ADUM LIU

See author's posts


44 NGO terima dana

KUCHING: Sebanyak 44 pertubuhan bukan kerajaan (NGO) menerima dana aktiviti dan pengurusan bernilai RM 145,800 sebagai sokongan terhadap usaha menjalankan program kemasyarakatan di Dewan Undangan Negeri (DUN) Pantai Damai, semalam.

Dana tersebut disampaikan Ahli Dewan Undangan Negeri (ADUN) Pantai Damai, Datuk Abdul Rahman Junaidi yang diadakan di Pusat Khidmat PBB Cawangan Pantai Damai di Jalan Haji Taha di sini.

Majlis penyampaian dibahagikan kepada dua sesi bagi mematuhi prosedur operasi standard (SOP) disediakan Jawatankuasa Pengurusan Bencana Negeri Sarawak (JPBNS).

Abdul Rahman yang juga Menteri Muda Di Jabatan Ketua menteri (Hal Ehwal Islam dan DBKU) berharap dana tersebut dapat membantu pengurusan dan ahli NGO dan agensi yang terlibat dalam meneruskan aktiviti di kawasan Pantai Damai.

“Ini sekali gus mengajak masyarakat menjalankan aktiviti yang dapat memberi manfaat kepada komuniti untuk mengurangkan gejala sosial.

“Kita juga menggalakkan masyarakat di kawasan Pantai Damai bekerjasama dengan pihak yang terlibat bagi mengendalikan aktiviti di sana,” katanya.

Tambah beliau, penganjuran aktiviti pelbagai idea juga dapat dikongsikan bagi meningkatkan kemajuan dari segi sosioekonomi, pendidikan, pembentukan sahsiah, sukan dan lain-lain.

Pada masa sama, beliau mengalu-alukan jabatan, NGO, dan agensi lain untuk turut serta menganjurkan aktiviti di Dewan Undangan Negeri (DUN) Pantai Damai.

Beliau juga mengingatkan wakil pertubuhan supaya sentiasa berwaspada ketika pandemik Covid-19 dan mematuhi SOP ditetapkan JPBNS sekiranya menganjurkan aktiviti.

“Saya sentiasa meninjau keadaan semasa di kawasan dan berharap dapat menyalurkan lebih banyak dana bagi membantu mereka yang terkesan di kawasan saya,” ujarnya.

Oleh ASYRAF HALIM

See author's posts


Serena mahu terus beraksi dalam terbuka AS

SERENA Williams tetap mahu beraksi di Terbuka Amerika Syarikat (AS) di sebalik ramai pemain menarik diri untuk beraksi di saingan Grand Slam itu susulan kebimbangan pandemik Covid-19.

Pemenang 23 gelaran Grand Slam itu akan kembali ke gelanggang tenis minggu depan di kejohanan Top Seed Open WTA di Lexington, Kentucky selepas enam bulan tidak beraksi kerana wabak berkenaan.

Serena yang menjadi antara pemain terawal mengesahkan penyertaan di Terbuka AS di sebalik pandemik itu berkata, keputusannya tidak pernah berubah sambil menambah dia merancang untuk ke Eropah menyertai Terbuka Perancis.

“Saya akan turun beraksi apabila kejohanan itu dianjurkan.

“Tetapi saya bukanlah perancang masa depan. Apabila ada kejohanan dibatalkan, saya hanya meneruskan rutin harian dan melihat apa yang akan berlaku seterusnya,” katanya.

Bekas pemain nombor satu dunia itu berkata, dia menghabiskan tempoh enam bulan di kediamannya di Florida untuk mengelak daripada dijangkiti wabak itu.

Jelas Serena, selepas berehat panjang, hanya dengan menyertai kejohanan membolehkan dirinya kembali kepada prestasi sebenar.

“Tahap kecergasan amat penting tetapi kecergasan ketika beraksi di atas gelanggang berbeza berbanding kebiasaannya,” katanya. – AFP

See author's posts


Kesilapan Varane sekat Real Madrid

PEMAIN pertahanan  Real Madrid dari Perancis, Raphael Varane menegaskan bahawa dua kesilapan yang dilakukannya membantu Manchester City menjatuhkan pasukannya daripada dari Liga Juara-Juara pada Jumaat dan mengakui: “Ini ada pada saya. Saya gagal.”

City menang 2-1 untuk kemenangan agregat 4-2 sekali gus mara ke suku akhir dan bakal berdepan Lyon.

City memanfaatkan dua kesilapan mengejutkan oleh Varane untuk mendapatkan gol bagi pasukan tersebut, dengan Raheem Sterling dan Gabriel Jesus menjaringkan kedua-dua belah gol. Manakala gol pelawat dijaringkan Karim Benzema dalam perlawanan kedua 16 terakhir ini, yang berlansung tanpa kehadiran penonton di Stadium Etihad.

Varane dikeluarkan dalam kotak penalti pada minit kesembilan yang membolehkan Sterling meletakkan City di depan, dan percubaan hantaran belakangnya yang kurang baik memberikan  gol kepada Jesus pertengahan babak kedua.

“Saya ingin berdiri kerana di mata saya, kekalahan ini ada pada diri saya. Saya harus bertanggungjawab atasnya,” akui Varane.

“Saya sedih untuk rakan sepasukan saya, atas usaha mereka. Saya harus memikul tanggungjawab saya dalam kekalahan itu, kesilapan sangat mahal pada tahap persaingan ini.”

Kapten kebangsaan Perancis berusia 27 tahun itu menambah: “Kami memberikan segalanya di atas padang tetapi kadang-kadang anda boleh gagal. Hari ini, saya gagal, dan saya harus mengakuinya.”

See author's posts


Program RTP mensejahterakan rakyat

SEBAUH: Projek pembangunan menerusi Program Transformasi Luar Bandar (RTP) merupakan inisiatif Kerajaan Negeri Sarawak untuk membangun serta menaiktaraf kemudahan infrastruktur asas di luar bandar demi kesejahteraan rakyat.

Ahli Dewan Undangan Negeri (ADUN) Murum, Kennedy Chuk Pai Ugon berkata, pelaksanaan projek terbabit menunjukkkan komitmen kerajaan dalam membawa pembangunan secara menyeluruh.

“Ucapan terima kasih kepada Kerajaan Negeri Sarawak atas inisiatif RTP yang fokus untuk mensejahterakan rakyat,” katanya pada majlis penyerahan beberapa Projek RTP 2019 bagi Kawasan DUN N.66 Murum di PDM Tubau, Daerah Sebauh.

Antara projek yang telah siap ialah Projek Merata Tapak Rh. Mujan Laing, Hungei Ayak, Tubau, Projek Tabur Batu Jalan Rumah Sa Manik/Rh Jemat/Rh Chaong, Sg. Sedaun, Tubau, Projek Bina Baru Dewan Serbaguna Rh. Lichong, Tubau dan Projek Menaiktaraf Jalan Masuk ke Rumah Philip Deng, Uma Juman Eda Beran, Tubau.

“RTP itu merupakan sebahadian daripada usaha menaik taraf infrastuktur asas, utiliti dan kemudahan sosial untuk membolehkan masyarakat khususnya luar bandar menikmati kehidupan yang lebih baik,” katanya.

Dalam pada itu beliau berterima kasih kepada agensi Teknikal dan Pelaksana projek-projek RTP itu khasnya kepada Pejabat Residen Bahagian Bintulu, Pejabat Daerah Sebauh, JKR Bahagian Bintulu, kontraktor dan kepada semua pihak yang terlibat dalam menyiapkan projek tersebut dengan sempurna.

Sementara itu, beliau berharap rancangan dan pelaksanaan projek infrarakyat di kawasan DUN Murum sentiasa berjalan dengan lancar.

Oleh Ellie Edward

See author's posts


Perkenal budaya, makanan tradisi Sarawak

BAGI anak-anak jati Sarawak yang merantau ke Semenanjung, kerinduan terhadap makanan tradisional bumi asal seperti kek lapis sarawak, mi kolok, ikan pansuh, kuih bongkol, celorot, kompia dan asam terung, pastinya sentiasa hadir di hati mereka.

Justeru, tidak menghairankan apabila ada perantau dari Bumi Kenyalang itu sanggup mengorak langkah mewujudkan Pasar Borneo di Seri Kembangan dekat sini sejak tujuh tahun lalu, yang bukan sahaja menjual pelbagai produk Sarawak tetapi juga negeri berjiran, Sabah.

Pasar Borneo yang dibuka setiap Sabtu bermula 5.00 hingga 11.00 pagi itu bukan sahaja dapat memenuhi keinginan anak-anak Sarawak di sini menikmati makanan tradisional kegemaran mereka tetapi pada masa sama turut memperkenalkan pelbagai tradisi serta budaya negeri berkenaan termasuk makanan kepada rakyat Malaysia di Semenanjung.

TARIKAN PENGUNJUNG

Presiden Persatuan Peniaga Pasar Borneo Seri Kembangan, Nelson Entap Engin ketika ditemui Bernama baru-baru ini berkata, pelbagai barangan tempatan dari Sarawak dan Sabah boleh didapati di pasar tersebut.

Katanya, pasar berkenaan bukan sahaja menarik perhatian pengunjung anak Sarawak dan Sabah tetapi juga penduduk tempatan.

Menurut Nelson, idea mewujudkan pasar berkenaan tercetus apabila dia dan rakan senegeri menghadapi kesukaran mendapatkan produk atau makanan dari tanah kelahirannya di sini.

Dia dan rakannya kemudian menjalankan jualan produk dan makanan secara kecil-kecilan yang akhirnya berkembang kepada pembukaan Pasar Borneo yang kini menjadi sebutan ramai.

Menurut Nelson, kewujudan pasar itu menangani isu kekangan kos penghantaran barangan idaman dari kampung yang selama ini dihadapi oleh anak-anak Sarawak di sini.

“Pengunjung beragama Islam juga tidak perlu risau kerana kita memastikan semua makanan dan produk yang dijual adalah halal walaupun ada peniaga bukan beragama Islam. Kami juga menjamin kebersihan pasar ini.

“Selain itu, melalui pasar ini, kita dapat mendekatkan dan memperkenalkan budaya dan makan tradisional kita kepada masyarakat di sini,” katanya.

TIDAK LEPASKAN PELUANG

Seorang pengunjung Martin Kiu Redan Jenis, 27, berasal dari Padawan, Sarawak tidak melepaskan peluang untuk membeli sayur kegemarannya seperti midin terung Dayak atau juga dikenali sebagai terung asam.

Teruja dapat berjumpa dengan rakan-rakan senegeri, dia yang pertama kali menjejakkan kaki ke pasar itu mengakui pasar berkenaan memberi peluang kepadanya berkomunikasi dalam bahasa ibundanya iaitu Bidayuh atau Iban.

“Sebelum ini saya cuma mendengar tentang Pasar Borneo dan tidak sangka ia sangat meriah, menarik dengan buah-buahan atau sayuran-sayuran yang cukup terkenal di Sarawak ada dijual di sini.

“Ini sedikit-sebanyak mengubati kerinduan saya terhadap kampung halaman kerana buat masa sekarang untuk balik ke Sarawak masih perlu kuarantin 14 hari. Jadi tidak apa, kita berkorban sedikit,” katanya yang merupakan seorang anggota tentera dan telah berkhidmat di Semenanjung selama enam tahun.

DAPATKAN MAKANAN KEGEMARAN

Sementara itu, Siti Azariah Nasir, 48, berasal dari Pahang berkata dia akan pergi ke pasar itu setiap bulan untuk mendapatkan makanan kegemarannya seperti sayur midin dan juga terung asam.

Pengalaman mengikut suami bertugas di Kuching, Sarawak selama tujuh tahun juga membuatkan suri rumah itu merindui makanan Bumi Kenyalang termasuk kuih-kuih tradisional seperti penyaram selain laksa Sarawak.

Siti Azariah yang fasih berbahasa Melayu Sarawak itu juga mengakui dia ternanti-nantikan musim buah kerana menggemari buah dabai, durian tempatan atau dikenali durian isu, serta buah tarap yang hanya boleh didapati di Sabah dan Sarawak.

See author's posts


Kanak-kanak lelaki jatuh sungai ditemui lemas

ASAJAYA: Mayat kanak-kanak lelaki berusia lapan tahun yang terjatuh sungai ketika bermain di tepi Sungai Sabang, Kampung Tambirat di sini pada 11.20 pagi, hari ini, ditemui lemas.

Jurucakap Jabatan Bomba dan Penyelamat Sarawak berkata, mayat Mohamad Nudin Irfan Rahman dijumpai oleh orang awam kira-kira satu meter dari tempat mangsa jatuh.

Jenazahnya diserahkan kepada polis untuk tindakan lanjut.

Sebelumnya, pihak Bomba dan Penyelamat menerima laporan berhubung insiden pada 4.50 petang, semalam.

Sejurus tiba di lokasi kejadian pada 5.25 petang operasi mencari dan menyelamat dimulakan dengan membuat pencarian di lokasi mangsa dipercayai terjatuh menggunakan kaedah ‘watersurface searching dan grapping iron’ pada radius 100 meter bersama penduduk kampung.

Oleh Mohd Neenatul Aizal

See author's posts


Pelbagai menu enak dari bunga durian

Pernah makan bunga durian? Bagi mereka yang pernah merasainya,pasti tahu keenakan bunga durian ini.

Malah, musim bunga durian gugur pastinya ditunggu-tunggu oleh penggemarnya.

Bunga durian biasanya dibuat sajian sayur dan rasanya manis dan garing.

Nak nikmati sayur bunga durian ini hanya ada satu atau dua kali musim dalam setahun.

Baru-baru  ini, musim durian berbunga melanda Miri.

Bunga durian ini juga senang didapati di pasar dan ada yang dijual pada harga  RM5 untuk 300 gram.

RESIPI SEDAP DAN MUDAH

Sama sahaja cara memasaknya seperti hidangan sayur yang lain.

Ia sangat ringkas tetapi sedap.

Bunga durian mempunyai lendir atau getah pada setiap putik debunga.

Oleh itu, sebelum dimasak, bunga durian perlu celur beberapa minit untuk membuang lendir debunga.

Kemudian  toskan sebelum  dimasak mengikut menu pilihan.

Di Sarawak, bunga durian sangat popular dimasak tumis belacan.

Selain itu, bunga durian juga boleh digoreng  tepung dan rasanya ranggup ala-ala cendawan enoki goreng tepung.

Kelopak durian pula sedap digoreng celup tepung.

AMBIL BUNGA DURIAN SEGAR DIJADIKAN SAYUR

Nak rasa bunga durian yang sedap, pastikan ambil yang segar.

Bunga durian yang segar  dan

sedap dimakan ialah yang berwarna putih kecerahan.

Kalau sudah berwarna perang, ia akan menjadi lembik dan berlendir bila dimasak. Untuk mengutip bunga durian memang kerja leceh kerana perlu dikutip satu persatu dan dibersihkan dari tanah dan pasir.  Bagi memudahkan kerja ini, hamparkan kertas atau plastik besar di bawah pokok durian pada malam hari dan keesokan harinya,  mudah mengumpul bunga durian yang jatuh di atas hamparan tadi.  Bukan sahaja kerja mengumpul menjadi cepat, malah bunga durian bebas dari kekotoran.

Oleh Liong  Chai Ling

See author's posts


KEGUSA pupuk kreativiti hasilkan ‘gudi

KREATIF, kemahiran, ketekunan dan kesabaran yang tinggi antara kriteria pembuat wau yang diperlukan dalam menghasilkan wau yang menarik, cantik dan besar.

Umum mengetahui, pembuatan wau amat popular di kalangan masyarakat di pantai timur Semenanjung Malaysia.

Namun mungkin ada yang belum mengetahui bahawa negeri Sarawak mempunyai pakar pembuat wau tradisional seperti di pantai timur Semenanjung Malaysia, cuma bezanya, wau yang dihasilkan di Sarawak berbentuk burung Kenyalang yang merupakan lambang negeri Sarawak.

Lebih membanggakan, pembuatan wau atau dikenali sebagai gudi di negeri Sarawak turut mengetengahkan hasil kreativiti anak-anak Sarikei yang bernaung dibawah satu bumbung iaitu Kelab Gudi Sarikei (KEGUSA).

Pengerusi KEGUSA, Kaunselor Iskandar Naziri berkata, KEGUSA telah ditubuhkan seawal tahun 2014.

“KEGUSA dibarisi oleh lima jawatankuasa induk, enam khas serta sepuluh ahli biasa.

“Sehingga kini keahlian seramai lebih kurang 50 orang termasuk ahli yang belum berdaftar serta ahli keluarga yang sentiasa mengikuti kami di lapangan,” katanya.

Berkenaan teknik pembuatan wau, katanya, ia masih mengekalkan ciri tradisional di mana wau yang dihasilkan adalah dikenali sebagai ‘wau sobek’.

“Sobek merupakan proses dimana proses dimana pencorakan wau menggunakan teknik menebuk kertas.

“Pisau khas digunakan untuk menghasilkan corak atau motif yang dikehendaki oleh pembuat wau.

“Proses ini memakan masa sekurang-kurangnya dua minggu hingga sebulan untuk pakar menyiapkan satu wau yang mengikut spesifikasi,” katanya.

Katanya, beberapa ahli KEGUSA telah mula bermain ataupun membuat wau seawal tahun 90an dan sudah menyertai pertandingan peringkat kebangsaan.

“Kita sangat bertuah kerana mempunyai sumber utama iaitu buluh yang banyak sekitar kawasan Sarikei.

“Untuk pembuatan wau tempatan atau ‘gudi sauk’ tidak serumit pembuatan wau yang lain.

“Bagi menyertai pertandingan wau peringkat kebangsaan, seorang peserta dikehendaki membuat sekurang-kurangnya empat jenis wau.

“Wau tersebut adalah seperti seperti Wau Bulan, Wau Merak, Wau Jalabudi dan Wau Kuching dan haruslah mengikuti spesifikasi yang telah ditetapkan oleh Majlis Pelayang Malaysia,” ujarnya.

Tambahnya, KEGUSA sehingga sekarang memiliki koleksi wau melebihi seratus ‘ekor’ wau.

“Pemain atau pembuat lebih menggunakan perkataan ‘ekor’ merujuk kepada wau yang di buat seperti peminat yang membela burung,” katanya lagi.

KEGUSA juga mempunyai pelbagai pencapaian yang membanggakan sejak beberapa tahun ini.

“Kita juga menyertai peringkat antarabangsa dalam permainan layang-layang moden.

“KEGUSA bergerak aktif dari awal penubuhan. Minat dan komited dengan hobi telah memberi impak besar kepada kami sehingga sehingga Pantai Kabong telah dipilih masuk di dalam sirkit antarabangsa  tahun ke-3 pada tahun ini tapi dibatalkan kerana wabak pandemik Covid-19 yang melanda negara ketika ini.

“Lebih mengharukan, sejumlah 35 negara telah menyatakan kehadiran, malangnya tidak dapat diadakan kerana pandemik Covid-19,” ujarnya dalam nada kecewa.

Jelasnya, Pantai Belawai juga sepatuttnya  yang sepatutnya menerima kunjungan pelayang antarabangsa dari dalam dan luar negara pada tahun ini namun tidak dapat dilaksanakan wabak pandemik Covid-19.

“Harapan saya supaya wabak pandemik Covid-19 ini segera berakhir,” katanya.

Dalam pada itu, ujarnya, KEGUSA turut menyertai Program Pembangunan Dan Pendidikan Komuniti di Rumah Tury Rentap, Sungai Baron, baru-baru ini.

“Sepanjang dua hari program tersebut, kami mempamerkan wau-wau yang telah dihasilkan.

“Selain itu, penduduk rumah panjang berpeluang melihat cara penghasilan wau.

“Menariknya, pameran wau dan demonstrasi menghasilkan wau mendapat perhatian tinggi dari anak-anak muda di sana,” ujarnya.

Ujarnya, beliau berharap pembuatan wau akan sentiasa diteruskan dari generasi ke generasi akan datang supaya tidak lapuk dek hujan, tidak lekang dek panas.

Oleh EARL ANEK

See author's posts


Perkhidmatan kesejahteraan lelaki diperluas seluruh negara

MENTERI Pembangunan Wanita, Keluarga dan Masyarakat, Datuk Seri Rina Mohd Harun menyampaikanAnugerah Perkhidmatan Cemerlang (APC) 2021 kepada Hong Ling Ling dari jabatanKebajikan Masyarakat(JKM) Sarawak sambil disaksikan timbalannya, Datuk Siti Zailah Mohd Yusoff pada Majlis APC KementerianPembangunan Wanita, Keluarga dan Masyarakat (KPWKM) semalam. Turut sama Ketua Setiausaha, DatukDr. Maziah Che Yusoff.• Foto BERNAMA

PUTRAJAYA: Perkhidmatan kesejahteraan lelaki akan diperluaskan ke Klinik Nur Sejahtera (KNS) Lembaga Penduduk dan Pembangunan Keluarga Negara (LPPKN) di seluruh negara sekiranya projek rintis di KNS LPPKN Dungun, Terengganu mendapat sambutan.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata perkhidmatan kesejahteraan lelaki adalah sebagai tambahan kepada fungsi utama KNS LPPKN yang lebih menjurus kepada kesihatan reproduktif wanita dan sebelum ini ia hanya disediakan di KNS LPPKN di Kuala Lumpur.

Beliau berkata, Kementerian Pembangunan Wanita, Keluarga dan Masyarakat (KPWKM) akan memberi fokus kepada keberhasilan projek rintis pertama peringkat negeri di KNS LPPKN Dungun itu, yang menyediakan perkhidmatan khusus untuk bantuan psikososial dan pendidikan kesihatan kepada lelaki setempat.

“Hasrat untuk perluas memang ada. Bila kita laksana projek rintis ini, kita akan tengok sambutannya nanti. Insya-Allah, kalau tengok respons sambutan itu, kita akan perluaskan ke negeri lain,” katanya kepada pemberita selepas Majlis Anugerah Perkhidmatan Cemerlang (APC) KPWKM di sini semalam.

Daripada 642 penerima APC, 15 daripadanya adalah Orang Kurang Upaya (OKU) termasuk OKU fizikal dan penglihatan yang merupakan pegawai serta kakitangan sokongan di KPWKM dan Jabatan Kebajikan Masyarakat (JKM).

Rina berkata golongan lelaki juga mempunyai masalah kesihatan dan psikososial sama seperti golongan wanita, namun disebabkan sifat segan, mereka malu untuk mendapatkan bantuan.

“Melalui usaha sebegini (perkhidmatan kesejahteraan lelaki), kita harap dapat membantu mengurangkan masalah yang dihadapi golongan ini,” katanya.

Ahad lalu, Rina dilaporkan berkata seramai 22,156 lelaki di negara ini mendapatkan khidmat kaunseling daripada LPPKN atas pelbagai masalah sejak 2019 hingga Jun tahun ini.

Daripada jumlah tersebut, 33 peratus berkaitan masalah dengan pasangan, 20 peratus masalah kewangan, 17 peratus masalah keluarga manakala 30 peratus lagi lain-lain masalah. – Bernama

See author's posts


Muda Holdings kuasai kepentingan dalam QT

KUALA LUMPUR: Anak syarikat milik penuh Muda Holdings Bhd, Federal Packages Sdn Bhd, telah memeterai perjanjian jual dan beli saham untuk mengambilalih 60 peratus kepentingan dalam Quantum Total Packages Sdn Bhd (QT) dengan nilai RM15 juta.

QT terlibat terutamanya dalam pembuatan/pengeluaran dan penjualan karton dan papan beralun.

Dalam makluman kepada Bursa Malaysia, Muda Holdings berkata pengambilalihan itu merangkumi 900,000 saham biasa daripada dua ahli perniagaan iaitu Lee Joo Keat dan Yu Shan Nee.

Ia berkata pengambilalihan itu akan memudahkan hasrat syarikat untuk mengembangkan lagi industri karton beralunnya serta meningkatkan penggunaan kertas gred perindustrian syarikat.

“Pertimbangan pembelian dibuat berdasarkan persetujuan kedua-dua belah pihak iaitu pembeli dan penjual dan berasaskan kepada aset bersih QT yang telah diaudit iaitu RM12.6 juta setakat 31 Dis, 2019 dan unjuran keuntungan lima tahun QT sebanyak RM15 juta,” katanya.

Muda Holdings berkata selepas pengambilalihan itu, kedua-dua ahli perniagaan berkenaan akan kekal sebagai pemegang saham dengan agregat 600,000 saham biasa dalam QT, mewakili 40 peratus modal saham terbitan dan berbayar QT. – Bernama

See author's posts


Harap Stadium Pasir Gudang bawa tuah

PENGENDALI Kuching City FC, Irfan Bakti Abu Salim berharap pemilihan gelanggang ‘home’ di Stadium Perbandaran Pasir Gudang di Johor akan membawa ‘tuah’ kepada pasukan bimbingannya itu selepas ini.

Ia kerana skuad The Cats itu perlu menghabiskan 10 baki perlawanan Liga Premier dan kesemua aksi itu akan diadakan di Pasir Gudang sebagai venue tuan rumah.

“Saya harap Stadium Pasir Gudang akan membawa tuah sebagai venue ‘home’ kami.

“Semua aksi bermain home. Home kami di sinilah, Pasir Gudang. Kami akan main di sini sehingga Piala Malaysia, jadi dua bulan lebih.

“Saya yakin yang kami boleh ‘come back’ walaupun dua puluh perlawanan ni kami main di luar. Sekarang ni saya bagitahu budak anggaplah Pasir Gudang ni home ground,” kata Irfan apabila mengulas berkenaan situasi pasukannya selepas perlawanan menentang Kelantan FC petang kelmarin.

Irfan turut merakamkan jutaan terima kasih kepada Tengku Mahkota Johor Tunku Ismail ibni Sultan Ibrahim (TMJ) yang telah bersetuju meminjamkan Stadium Majlis Perbandaran Pasir Gudang untuk dijadikan gelanggang ‘home’ bagi kelab tersebut.

“Terima kasihlah kepada TMJ kerana memberi kami bermain di sini kerana kami cari stadium di Kuala Lumpur tak boleh, di Selangor tak boleh, di Negeri Sembilan tak boleh, dan bila dihubungi JDT, Alhamdulilah dapat,” jelas Irfan lagi.

Penukaran venue tuan rumah Kuching City FC ke Pasir Gudang sebelum ini bukanlah sesuatu yang dijangka, dan mereka terpaksa berusaha mencari stadium lain yang boleh menerima kehadiran mereka untuk menghabiskan baki kesemua perlawanan Liga Premier yang akan bakal diharunginya.

Irfan menjelaskan pihak pengurusan kelabnya terpaksa berusaha mencari stadium untuk membolehkan pasukannya bermain di Semenanjung Malaysia selepas menyedari situasi kekangan perjalanan dan peraturan ekoran Prosedur Standard Operasi (SOP) Covid-19 Sarawak yang ketat dilihat bakal mengganggu perjalanan penjadualan perlawanan pasukan tersebut.

Terdahulu, dalam kenyataan rasmi Kuching City FC baru-baru ini berkata, bagi mengelak sebarang masalah dan berulangnya penundaan perlawanan, skuad itu terpaksa berhijrah ke semenanjung untuk meneruskan 10 baki aksi perlawanan Liga Premier mereka selepas ini.

Stadium Majlis Perbandaran Pasir Gudang di Johor dipilih sebagai ‘rumah’ baharu Kuching City FC untuk mengharungi baki saingan Liga Premier musim ini.

Pemilihan itu dibuat selepas mengambil kira prosedur kemasukan ke Sarawak yang ketat, seperti ditetapkan Jawatankuasa Pengurusan Bencana Negeri Sarawak (SDMC).

“Ianya membantu mengurangkan kos perjalanan dan logistik perlawanan dari semenanjung serta mengurangkan risiko penundaan perlawanan akibat penerbangan yang amat terhad,” kata kenyataan itu.

Ini bermakna, kesemua 10 baki perlawanan Kuching City FC ini akan dilangsungkan di Johor pada jam 4.45 petang.

Walaupun tidak dapat beraksi di gelanggang sendiri di Stadium Negeri Petra Jaya di Kuching, ia tidak akan beri kesan besar memandangkan belum ada sebarang kebenaran untuk penyokong ke stadium.

Oleh ADI SAFARMAN

See author's posts


KUFC sedia ‘menyerang’

PASUKAN Kelantan United FC (KUFC) akan menjadikan taktikal serangan sebagai ‘kunci’ strategi ketika bertemu pasukan Perak, pada aksi pusingan pertama cabaran TM Piala Malaysia di Stadium Ipoh, malam ini.

Ketua Jurulatih KUFC Nazrulerwan Makmor berkata berdepan dengan pasukan pilihan seperti Perak, corak permainan KUFC tidak boleh hanya bergantung sepenuhnya dengan taktikal bertahan.

“Kita akan turun dengan taktikal menyerang dan bertahan secara ‘berwaspada’ memandangkan pasukan lawan dijangka lebih menguasai perlawanan.

“Permainan bola sepak menyerang dan bertahan perkara penting walaupun kami berdepan dengan pasukan yang berkualiti esok (malam ini),” katanya.

KUFC adalah pendatang baharu yang layak beraksi pada cabaran Piala Malaysia musim ini selepas terpilih  dari lima pasukan terbaik pada saingan Liga Premier.

Beliau berkata, dalam permainan bola sepak, pemain tidak boleh bertahan sepanjang 90 minit permainan kerana akan berlaku kesilapan disebabkan oleh pasukan lawan akan mengatur strategik bagi lemahkan kubu pertahanan.

“Kami akan bertemu dengan pasukan yang serba lengkap di semua posisi dan bekas juara Piala Malaysia edisi 2018. Oleh itu, kami tidak boleh tumpu kepada satu posisi sahaja,” katanya.

Menurut  Nazrulerwan semasa sesi latihan, tumpuan dilakukan secara seimbang dalam strategi bertahan mahupun serangan pasukan itu.

“Pasukan kami ke Perak bukan untuk sekadar bertahan. Jika bertahan sekalipun, kita akan bertahan sebagai satu pasukan dan menyerang juga sebagai satu pasukan,” katanya.

Beliau juga mengakui jurulatih pasukan lawan iaitu Mehmet Durokovic mempunyai pemain terbaik dan akan menurunkan kesebelasan pemain berpengalaman The Bos Gaurus.

“Justeru, saya berpesan kepada kepada anak buah agar mengelak daripada melakukan kesalahan-kesalahan kecil yang boleh ‘membunuh’ pasukan.

“Kami akan turun sebagai pasukan ‘underdog’.. .jika tiada kesilapan dilakukan, Insya-Allah kita akan bermain dengan lancar dan sebaik mungkin,” katanya.-Bernama

• KEMPEN PIALA MALAYSIA 2020

See author's posts


Tingkatkan langkah keselamatan kanak-kanak musim banjir

MIRI: Masyarakat khususnya golongan ibu bapa dinasihatkan untuk sentiasa menjaga keselamatan anak-anak mereka terutamanya pada musim banjir.

Menteri Pengangkutan Sarawak, Dato Sri Lee Kim Shin berkata, ini kerana pada musim banjir air sungai boleh mengalir deras dan berisiko berlaku kemalangan.

“Ibu bapa perlu mengawasi keselamatan anak-anak.

“Orang awam juga diingatkan agar lebih berhati-hati dan sentiasa mematuhi arahan pihak berkuasa,” katanya.

Kim Shin berkata demikian pada Kempen Kesedaran Awam, Kebersihan dan Keselamatan Sungai di Kampung Piasau Utara di sini, semalam.

Selain itu, Kim Shin juga turut menekankan agar kebersihan di kawasan persekitaran sungai untuk dipentingkan, memandangkan penyakit akan lebih senang untuk menular dalam keadaan banjir melalui sampah sarap yang dibawa oleh air banjir.

Kempen tersebut dianjurkan oleh Kementerian Pengangkutan Sarawak bagi memberi pendedahan dan kesedaran kepada masyarakat setempat tentang kepentingan untuk memelihara serta menjaga kebersihan sungai.

Selain itu, program itu merupakan salah satu daripada program persediaan bagi menghadapi musim banjir yang dijangka berlaku dalam masa terdekat.

Pada majlis tersebut, Kim Shin mengagihkan jaket keselamatan kepada 130 nelayan dan penduduk tempatan di kawasan Piasau Utara.

Turut hadir Ahli Dewan Undangan Negeri (ADUN) Pujut yang juga  Datuk Bandar Miri Adam Yii, Pengerusi Lembaga Sungai-Sungai Sarawak, Dr. Murni Suhaili, calon Gabungan Parti Sarawak (GPS) Parlimen Miri Kaunselor Jeffery Phang dan Ketua Kaum Kampung Piasau Utara Hipni Sulong.

See author's posts


Penjenamaan SNBJ untuk jana pendapatan

DATUK Seri Ahmad Faizal Azumu

KEMENTERIAN Belia dan Sukan (KBS) tidak menolak kemungkinan menjual hak nama Stadium Nasional Bukit Jalil (SNBJ) kepada rakan kongsi strategik untuk menaja pendapatan, kata Menteri Belia dan Sukan, Datuk Seri Ahmad Faizal Azumu.

Beliau berkata ia merupakan antara cadangan masa depan bagi menjana pendapatan menerusi hak penjualan nama stadium seperti perkara yang lazim dilihat dalam dunia bola sepak atau sukan lain di luar negara.

“Ada banyak cadangan ke arah itu, tetapi buat masa ini kita yakin (mampu menguruskan penyelenggaraan). Tetapi saya tidak tolak kemungkinan untuk masa akan datang,” katanya ketika ditemui pemberita pada ‘Sesi Teh Tarik Santai’ di SNBJ.

Pada 2017, Stadium Putra telah dijenamakan semula sebagai Axiata Arena hasil kerjasama antara Perbadanan Stadium Malaysia (PSM) dengan Axiata Group Sdn Bhd menerusi perjanjian 10 tahun bernilai RM55 juta.

Stadium lain di luar negara seperti Stadium Emirates kepunyaan Arsenal di London, Stadium Etihad di Manchester, Allianz Arena kegunaan kelab gergasi Jerman, Bayern Munich serta Arena OCBC dan Pusat Akuatik OCBC di Singapura antara venue sukan yang dijenamakan semula menerusi perkongsian strategik.-Bernama

See author's posts


Indahnya sulaman manik Hafsah

MINAT terhadap anyaman sejak dibangku sekolah lagi,  mencetus fenomena luar biasa buat insan bernama Hafsah Sulaiman untuk menyelusuri dengan lebih mendalam bidang sulaman manik.

Bakat selain keinginan menggunung menjadikan ibu kepada empat cahaya mata ini berazam meletakkan hasil sentuhan tangannya dikenali umum.

Dengan kepelbagaian corak yang dihasilkan sekali gus seakan cuba menyampaikan mesej tersendiri dari setiap apa yang dihasilkannya selama ini.

Memanjang bual bicara ketika ditemui, Hafsah mengakui, dirinya begitu minat dalam mata pelajaran lukisan ketika di sekolah selain anyaman.

Mungkin katanya, minat dari hubung kait naluri yang sama penyumbang kepada kecenderungan dirinya untuk beralih arah kepada anyaman atau sulaman manik.

“Diawal percubaan menghasilkan sulaman manik sememang mencabar. Bayangkan, pengalihan bakat melukis kepada menganyam berteraskan manik agak berbeza.

“Namun, berbekal semangat ingin maju dalam segala bidang diceburi menjadi inpirasi kepada saya untuk mudah melakukan sesuatu kerja,” jelas Hafsah.

Sambil mengakui, sifat berani mencuba selain sentiasa memperkemaskan diri dengan mempelajari sesuatu yang baharu setiap masa berjaya mengubah ketrampilan hasil sentuhan tangan emasnya itu.

“Jika sebelum ini saya lebih gemar menghasilkan sulaman manik dengan reka cipta biasa.

“Namun, perubahan masa serta tuntutan umum yang mahu melihat satu kelainan memberi dorongan kepada saya mempelbagaikan ciptaan,” tambah Hafsah lagi.

Bermula dari penghasilkan sulaman yang berkisah kepada dunia semasa sehingga adunan suasana alam semula jadi dan sebagainya.

Lantaran, menyaksikan setiap sulaman manik yang dihasilkannya ketika ini sering menjadi bualan serta buruan kebanyakan pihak.

Jelas Hafsah, sulaman manik dihasilkannya bukan untuk memperhebatkan perhiasan baju kurung, kebaya dan sebagainya.

Bahkan, kini menular menjadi alat penyambung topeng muka mulut dan hidung yang menjadi kegunaan azali bagi semua lapisan masyarakat sejak pelaksanaan Perintah Kawalan Pergerakan (PKP) diperkenalkan 18 Mac lalu ekoran penularan virus berbahaya (Covid-19).

“Sehingga kini saya bagaikan tidak senang duduk menghasilkannya yang pada masa sama terpaksa mengikut kehendak corak diinginkan bagi individu yang ingin menggunakan hasil kerja tangan saya,” menurutnya.

Mungkin, bagi sesetengah umum yang melihat tuntutan kearah itu sebagai satu bebanan berganda.

Akan tetapi tidak bagi diri saya yang menganggap, setiap pembaharuan dihasilkan daripada sulaman manik yang berupaya memberi kepuasan berganda.

Meskipun, jauh disudut hati memikirkan kebolehan menghasilkan sulaman manik yang bagus untuk menjadikannya sebagai mata pencarian tambahan.

Oleh Faizal Bujang

See author's posts


BSTC A dari Bintangor juara Sepak Takraw Terbuka Sarikei

SARIKEI: Pasukan BSTC A dari Bintangor muncul juara Kejohanan Sepak Takraw Terbuka Sarikei 2022 yang diadakan di Gelanggang Futsal MYSED (KPSU Sarikei) di sini hari ini.

Pasukan itu meraih hadiah wang tunai RM500 bersama piala.

Naib johan dimenani pasukan KSTB C dengan meraih hadiah RM300 serta piala, manakala tempat ketiga dimenangi bersama oleh Pasukan Kuda Hitam dan Naman Thunder, berkongsi hadiah RM150 serta piala.

Ketua Pemuda Parti Pesaka Bumiputera Bersatu (PBB) Cawangan N41 Kuala Rajang, Konselor Mohd Hafizd Mohd Rosley berkata pertandingan itu berjaya diadakan.

Katanya, ia dianjurkan oleh P206 Tanjong Manis dengan kerjasama Kelab Sepak Takraw Bersatu (KSTB) dan Pemuda PBB N41 Kuala Rajang ( Ranting Sarikei 2 ) yang disertai 14 pasukan dari sekitar Sarikei, Sibu, Bintangor, Julau dan Pakan.

“Pertandingan yang bermula semalam berakhir hari ini mendapat sambutan luar jangka dari pasukan luar Sarikei,” katanya.

Mohd Hafizd mengucapkan setinggi-tinggi penghargaan dan terima kasih kepada KSTB dan semua agensi yang terlibat secara langsung dan tidak langsung kerana telah bertungkus lumus dalam menjayakan program ini .

Oleh Suriyani Molyadi

See author's posts


PRU15: PN tanding 169 kerusi Parlimen, 116 DUN

KUALA LUMPUR, 1 Nov (Bernama) — Perikatan Nasional (PN) hari ini mengumumkan akan bertanding di 169 kerusi Parlimen dan 116 kerusi Dewan Undangan Negeri (DUN) pada Pilihan Raya Umum ke-15 (PRU15), 19 Nov ini.

Pengerusi PN merangkap Presiden Bersatu, Tan Sri Muhyiddin Yassin, berkata daripada 169 kerusi Parlimen yang akan dipertandingkan itu, Bersatu akan bertanding di 74 kerusi, PAS (64), Gerakan (20) dan Bersekutu (11).

Bagi peringkat DUN yang melibatkan Pahang, Perlis dan Perak, beliau berkata PAS bertanding 57 kerusi, Bersatu (41), Gerakan (14) manakala Bersekutu (empat).

“Perkara ini telah kita putuskan dalam Mesyuarat Majlis Pimpinan Tertinggi PN dan akan umum bakal calon bertanding kecuali bagi Kelantan dan Terengganu akan umum pada satu tarikh lain sama ada esok atau lusa,” katanya pada majlis pengumuman calon PN pada PRU15 di Pusat Pameran dan Perdagangan Antarabangsa Malaysia (MITEC) di sini, malam ini.

–BERNAMA

See author's posts


Jurukimpal dipenjara 25 tahun, 20 sebatan

TEMERLOH: Seorang jurukimpal dihukum penjara 25 tahun dan 20 sebatan oleh Mahkamah Sesyen di sini semalam kerana merogol kanak-kanak Orang Kurang Upaya (OKU) berusia 12 tahun.

Hakim Manira Mohd Nor menjatuhkan hukuman itu selepas tertuduh yang berusia 27 tahun mengaku bersalah terhadap dua pertuduhan merogol mangsa yang merupakan anak saudara kepada isterinya.

Manira menjatuhkan hukuman penjara 10 tahun dan 10 sebatan bagi pertuduhan pertama dan memerintahkan hukuman bermula dari tarikh tangkap pada 21 Julai lepas, manakala penjara 15 tahun dan 10 sebatan bagi pertuduhan kedua yang akan berjalan selepas selesai hukuman pertama.

Tertuduh didakwa melakukan kesalahan itu di rumahnya di Jalan Karak di sini antara 11.00 pagi dan 12.00 tengah hari sekitar pertengahan Jun lepas dan pada 11.00 pagi 19 Julai lepas.

Pertuduhan mengikut Seksyen 376 (3) Kanun Keseksaan yang memperuntukkan hukuman penjara maksimum 30 tahun dan sebatan tidak kurang 10 kali.

Terdahulu tertuduh yang tidak diwakili peguam merayu hukuman sebat yang lebih supaya hukuman penjara dapat dikurangkan atas alasan dia mempunyai seorang anak kecil.

Timbalan Pendakwa Raya Ain Fadilah Md Ali memohon mahkamah mempertimbangkan faktor tertuduh telah melakukan perbuatan terkutuk itu terhadap seorang OKU pembelajaran yang dijaga isterinya sejak mangsa masih bayi.

Katanya, perbuatan tertuduh terbongkar selepas mangsa mengadu kepada neneknya.

— Bernama

See author's posts


Jumlah perdagangan Malaysia berkembang 25.6 peratus

KUALA LUMPUR: Prestasi perdagangan Malaysia terus mencatatkan trend peningkatan pada Mac 2021, merekodkan nilai bulanan tertinggi bagi perdagangan, eksport dan import.

Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata, jumlah perdagangan berkembang 25.6 peratus kepada RM185.74 bilion berbanding Mac 2020.

“Eksport naik 31 peratus melebihi aras RM100 bilion, bernilai sebanyak RM104.95 bilion. Import meningkat 19.2 peratus kepada RM80.79 bilion dan lebihan dagangan melonjak 96.1 peratus kepada RM24.15 bilion.

“(Justeru) perdagangan, eksport, import dan lebihan dagangan telah merekodkan pertumbuhan dua digit bagi dua bulan berturut-turut,” katanya menerusi satu kenyataan mengenai prestasi perdagangan luaran negara bagi Mac 2021.

Bagi suku pertama 2021, jumlah perdagangan berkembang 14.8 peratus kepada RM505.65 bilion berbanding suku yang sama tahun lepas.

Eksport meningkat 18.2 peratus tahun ke tahun kepada RM282.14 bilion dan import naik 10.8 peratus kepada RM223.51 bilion. Lebihan dagangan berkembang 58.6 peratus tahun ke tahun kepada RM58.63 bilion pada suku pertama 2021.

Mohamed Azmin berkata, kenaikan eksport pada Mac telah disokong peningkatan dalam permintaan global terutamanya bagi barangan elektrik dan elektronik (E&E) khasnya semikonduktor untuk kegunaan rangkaian 5G dan pengkomputeran berprestasi tinggi serta keluaran getah.

Eksport ke pasaran utama iaitu ASEAN, China, Amerika Syarikat (AS) dan Kesatuan Eropah (EU) telah mencatatkan nilai eksport yang tertinggi setakat ini.

Berbanding Februari 2021, perdagangan, eksport, import dan lebihan dagangan masing-masing berkembang sebanyak 18.1 peratus, 19.8 peratus, 15.9 peratus dan 35.1 peratus.

Berbanding suku pertama 2021 dengan suku keempat 2020, perdagangan, eksport dan import masing-masing mencatatkan pertumbuhan 4.7 peratus, 3.9 peratus dan 5.6 peratus. Lebihan dagangan menyusut  2.1 peratus.

Mengenai prestasi eksport sektor utama, Mohamed Azmin berkata eksport barangan perkilangan pada Mac 2021 merekodkan nilai tertinggi setakat ini sebanyak RM91.21 bilion atau 86.9 peratus daripada jumlah eksport, berkembang 34.9 peratus tahun ke tahun.

“Pertumbuhan ini disumbangkan terutamanya oleh kenaikan eksport barangan E&E, keluaran getah, barangan perkilangan logam, kimia dan bahan kimia serta jentera, kelengkapan dan peralatan.

“Kesemua barangan ini juga mencatatkan nilai eksport yang tertinggi setakat ini,” katanya.

Eksport keluaran pertanian (7.1 peratus syer) melonjak 43.8 peratus kepada RM7.48 bilion berbanding Mac 2020 disokong terutamanya oleh kenaikan eksport minyak sawit dan keluaran pertanian berasaskan minyak sawit.

Bagaimanapun, eksport hasil galian (5 peratus syer) berkurangan 24.1 peratus tahun ke tahun kepada RM5.23 bilion berikutan penyusutan eksport gas asli cecair, petroleum mentah serta bijih logam dan serpihan logam.

Pada Mac 2021, barangan E&E merupakan eksport utama bernilai RM39.54 bilion, meningkat 47.1 peratus daripada tahun sebelumnya dan merangkumi 37.7 peratus daripada jumlah eksport.

Keluaran getah di kedudukan kedua yang bernilai RM7.32 bilion (7.0 peratus daripada jumlah eksport), melonjak 210.6 peratus tahun ke tahun.

Berdasarkan perbandingan bulan ke bulan, eksport barangan perkilangan, keluaran pertanian dan hasil galian masing-masing naik sebanyak 20.2 peratus, 31.4 peratus dan 0.8 peratus.

Mengenai prestasi import, Mohamed Azmin berkata, jumlah import meningkat 19.2 peratus tahun ke tahun kepada RM80.79 bilion berbanding Mac 2020.

Tiga kategori utama import mengikut penggunaan akhir yang merangkumi 73.1 peratus daripada jumlah keseluruhan import adalah barangan pengantara (RM43.65 bilion atau 54 peratus daripada jumlah import), barangan modal (RM8.32 bilion atau 10.3 peratus) dan barangan penggunaan (RM7.12 bilion atau 8.8 peratus).

Import barangan pengantara naik 4.6 peratus kepada RM121.38 bilion, barangan modal (RM23.15 bilion, menokok 32.7 peratus) dan barangan penggunaan (RM19.56 bilion, naik 10.1 peratus).

Untuk maklumat lanjut, layari laman web MITI di  http://www.miti.gov.my dan portal Perbadanan Pembangunan Perdagangan Luar Malaysia (MATRADE), http://www.matrade.gov.my.

MATRADE berkata ini merupakan keluaran awal dan keterangan terperinci akan dikeluarkan oleh Jabatan Perangkaan dalam laporan perangkaan perdagangan luar negeri bulanan yang akan diedarkan pada 4 Mei 2021.- Bernama

See author's posts


Pengeluaran MSM dijangka kembali meningkat

KUALA LUMPUR: Pengeluaran minyak sawit mentah (MSM) dijangka kembali meningkat pada tahun depan di Malaysia dan Indonesia, menurut OCBC Treasury Research.

Dengan stok sawit Lembaga Minyak Sawit Malaysia (MPOB) kembali melebihi dua juta tan metrik pada suku ketiga 2022, ini bermakna harga dijangka terus mendapat sokongan sehingga separuh pertama 2022, katanya dalam Prospek Komoditi 2022.

“Selain itu, jangkaan kami harga kacang soya lebih tinggi bermakna kompleks sawit turut dijangka meningkat,” menurut firma penyelidikan itu.

OCBC mengunjurkan harga minyak sawit pada RM4,750 satu tan metrik pada tahun depan.

Bagi kacang soya, firma penyelidikan itu berkata risiko kekal cenderung kepada peningkatan.

“Pada pendapat kami, permintaan China untuk kacang soya kekal rancak melalui krisis kuasanya dan mungkin meningkat lagi pada 2022 berikutan stok babi yang semakin pulih,” katanya.

Sementara itu katanya, pemulihan ekonomi yang berterusan dan bekalan yang terhad dijangka terus memacu minyak mentah lebih tinggi pada tahun depan.

Katanya pertumbuhan penggunaan dijangka dari Asia pada tahun depan, dengan banyak negara-negara Asia tidak membuka semula ekonomi mereka sepenuhnya selepas Covid-19.

“Permintaan terhadap minyak yang meningkat dari beberapa negara Asia pada masa yang sama, selain ketidaktentuan bekalan dari Amerika Syarikat serta Pertubuhan Negara-Negara Pengeksport Petroleum dan sekutunya (OPEC+), dijangka menyaksikan Brent menguji AS$100 setong buat kali pertama sejak ledakan syal,” menurut firma penyelidikan itu.

Bagi emas, kebanyakan bank pusat kini menyenaraikan tekanan inflasi yang berkurangan sebagai antara keutamaan teras mereka pada 2022, bermakna persekitaran kadar faedah global dijangka diperkukuh pada agregat tahun depan.

“Kenaikan kadar yang agresif dijangka mengatasi permintaan terhadap emas sebagai lindung nilai inflasi, menyebabkan kesan penurunan bersih ke atas emas,” katanya.- Bernama

See author's posts


Uji kemampuan, keserasian

SKUAD Kuching City FC mengejutkan pasukan serba mantap yang bersaing di Liga Super 2022 Sabah FC 1-0 pada perlawanan persahabatan pra musim di Stadium Likas, Kota Kinabalu malam semalam.

Gol kemenangan Kuching City diperolehi menerusi penyerang muda, Amir Amri pada minit-minit akhir perlawanan.

Menurut Ketua Jurulatih Kuching City, Irfan Bakti Abu Salim, perlawanan persahabatan pramusim terbabit menjadi medan memilih senarai akhir pemain yang akan membawa cabaran Kuching City dalam saingan Liga Premier 2022.

“Kita akan menguji kemampuan dan keserasian antara pemain khususnya kepada pemain baharu,” katanya.

Menurut Irfan lagi, Kuching City juga akan mengadakan tiga lagi aksi persahabatan yang akan diadakan lagi pada 13 hingga 20 Februari depan dalam jelajah pramusim kali ini.

“Tiga pasukan Liga Super yang telah dipilih menjadi ‘sparring’ kepada Kuching City dalam jelajah tersebut iaitu pasukan PJ City FC, Negeri Sembilan dan Selangor FC.

“Oleh itu, perlawanan persahabatan yang dirangka itu adalah menjadi kayu pengukur bagi menilai prestasi pemain kelak,” ujarnya.

Dalam pada itu, Ketua Pasukan Kuching City, Joseph Kalang Tie menjelaskan kemenangan 1-0 ke atas skuad Datuk Ong Kim Swee semalam merupakan tonik kepada kekuatan pasukan itu dalam mengharungi saingan Liga Premier musim ini.

Namun jelasnya, masih banyak yang perlu diperbaiki dan perjalanan masih lagi panjang dalam persiapan menempuh Liga Malaysia (Liga-M) musim ini.

“Keputusan perlawanan tidak begitu penting kerana objektif utama aksi ini diadakan adalah untuk menguji barisan pemain beraksi di tahap yang lebih tinggi dan mencabar daripada segenap segi, sekali gus memberi peluang kepada barisan jurulatih memperbaiki kelemahan di setiap posisi,” ujarnya.

Oleh ADI SAFARMAN

See author's posts


12 maut dibadai Taufan Claudette

ALABAMA: Sekurangnya 12 individu di Alabama dilaporkan maut selepas Taufan Tropika Claudette melanda bahagian tenggara Amerika Syarikat pada Sabtu.

10 individu termasuk sembilan kanak-kanak maut dalam kemalangan jalan raya membabitkan beberapa kenderaan akibat taufan berkenaan.

Kemalangan itu disebabkan keadaan jalan yang tidak baik susulan taufan.

Manakala dua yang maut disebabkan oleh pokok tumbang yang menimpa rumah mereka.

Taufan yang mencetuskan puting beliung, angin kencang dan banjir itu turut memusnahkan puluhan rumah kediaman.

Hujan lebat sebanyak 30 sentimeter dilaporkan susulan taufan itu di sepanjang pantai Mississippi.-AFP

See author's posts